Pelaburan Lain KWSP Dalam Dan Luar Negara Yang Rakyat Tidak Tahu

Kecoh baru-baru ini apabila dikhabarkan KWSP bersedia untuk melabur lebih banyak wang di dalam pasaran luar negara. Pelbagai komen yang dilemparkan oleh para netizen baik dari sudut politik mahupun bisnes. Ada yang benar dan ada yang sekadar telahan yang tidak tahu dari mana sumbernya.

Buat mereka yang cukup faham mengenai saham atau bagaimana pelaburan berfungsi, berita ini mungkin tidak mengejutkan anda namun tidak dinafikan tajuk-tajuk yang terpapar di media sosial mungkin sedikit sebanyak membuatkan netizen panik.

Untuk pengetahuan anda pelaburan KWSP di luar negara ini bukanlah sesuatu yang baru. Malah KWSP telah mula melabur di luar negara sejak sekian lama namun pada ketika ini mereka memilih untuk melabur dalam jumlah yang lebih banyak.

Mungkin ada daripada ada tertanya-tanya mengapakah pelaburan luar negara dengan kadar yang tinggi menjadi pilihan KWSP pada kali ini. Berikut merupakan tiga sebab mengapa KWSP memilih untuk berbuat demikian.

Salah satu faktor yang membuatkan KWSP melabur di negara luar adalah disebabkan harga minyak global yang rendah yang berlarutan sejak beberapa tahun lepas. Sama ada disebabkan faktor ekonomi mahupun politik, harga minyak yang rendah turut membuatkan menjejaskan pasaran saham negara kita.

Bagi mendapatkan pulangan yang tinggi khusus buat para pencarum, memilih untuk melabur di negara luar untuk mendapatkan pulangan yang lebih tinggi antara perkara yang tidak dapat dielakkan.

2. Meningkatkan Gross National Income (GNI)

Pelaburan diluar negara secara tidak langsung turut berjaya meningkatkan gross national income Malaysia. Apakah yang dimaksudkan dengan gross national income? GNI merujuk kepada jumlah pendapatan kasar domestik (GDP) serta untung bersih yang diterima daripada negara luar. Dari sudut ekonomi, lebih tinggi GNI turut menarik minat para pelabur untuk melabur di dalam sesebuah negara.

Setiap daripada pencarum KWSP mahukan pulangan yang tinggi setiap tahun. Begitu juga mereka yang bertanggungjawab menguruskan dana KWSP dalam memberikan yang terbaik buat majoriti rakyat Malaysia. Sekiranya pelaburan yang dibuat di syarikat luar berjaya memberi pulangan tidak, mengapa langkah ini perlu dihalang?

Untuk pengetahuan anda, syarikat-syarikat seperti Apple, Google dan Coca-Cola antara yang dilaburkan. Melihat kepada ketiga-tiga nama syarikat gergasi ini, mungkin sedikit sebanyak bakal memberi bayangan buat kita semua bagaimana syarikat ini berjaya berkembang setiap tahun sekaligus menguntungkan KWSP serta para pelabur.

Persoalan yang kerap kali timbul apabila kami melihat komen-komen daripada para netizen apabila membincangkan langkah yang dibuat KWSP. Sebenarnya, KWSP turut melabur dalam syarikat yang berpotensi tinggi dalam negara. Malah terdapat syarikat berprofil tinggi dimana KWSP berjaya menjadi pemegang terbesar.

Berikut merupakan senarai 30 pegangan ekuiti tertinggi KWSP daripada terbitan saham setakat 30 Jun 2017.

Memandangkan sektor infrastruktur, telekomunikasi serta hartanah antara yang berjaya menunjukkan angka positif setiap tahun, syarikat-syarikat ini berjaya menarik minat KWSP bagi mendapatkan pulangan yang baik.

Untuk pengetahuan anda memilih untuk tidak melabur di dalam KWSP juga suatu pilihan. Sekiranya terdapat rakyat Malaysia yang merasakan pulangan yang diberikan KWSP terlalu rendah dan sebagainya, anda masih berpeluang untuk melabur dalam beberapa instrumen lain yang tersedia.

Pelaburan melalui unit trust antara yang dibolehkan melalui caruman daripada akaun 1 KWSP. Pelaburan melalui unit trust ini juga mungkin membolehkan anda untung dengan lebih banyak atau sebaliknya.

Adakah berbaloi? Sekiranya anda mahir dan faham dengan instrumen yang ingin dilaburkan, kami cadangkan anda teruskan namun sekiranya risiko yang rendah namun menguntungkan antara yang menjadi keutamaan, memilih untuk mencarum di KWSP antara yang kami cadangkan.


Lego Adalah ‘Pelaburan Lebih Baik Dari Saham Dan Emas’, Kata Suratkhabar Ini

Purata harga set Lego menunjukkan peningkatan harga sebanyak 12 peratus setiap tahun, prestasi lebih baik daripada pelaburan-pelaburan mainstream yang lain.

Anda mungkin memandangnya hanya sebagai permainan kanak-kanak yang mahal, tetapi dalam diam-diam ia telah memberi pulangan yang baik kepada 'pelabur'. Pelabur Lego mendapat pulangan yang baik, melebihi pulangan saham, emas atau akaun bank sejak 15 tahun lalu, kata seorang penganalisis dari surat khabar Telegraph.

Nilai FTSE 100 tidak banyak berbeza berbanding nilainya pada Februari 2000, dengan hanya dividen sebanyak 4.1 peratus setiap tahun.

Sebaliknya, set Lego yang masih belum dibuka dan disimpan dengan baik mengalami peningkatan harga sebanyak 12% sejak 15 tahun lalu. Untuk set terpakai pula, set-set tertentu menunjukkan peningkatan harga sebaik sahaja pengeluaran set yang sama ditamatkan oleh Lego. Set-set moden menunjukkan prestasi lebih bagus, dengan set yang baru dijual tahun lepas sudah dijual semula di eBay pada harga 36% lebih tinggi daripada harga asal.

Analisis Telegraph menunjukkan, tiada satu pun prestasi pelaburan mainstream dapat menyamai prestasi batu bata plastik ini.

Pelaburan emas menunjukkan peningkatan harga sebanyak 9.6% setiap tahun sejak 15 tahun lalu, manakala mereka yang menyimpan di akaun simpanan mendapat pulangan sebanyak 2.8%, mengikut laporan syarikat pelaburan Hargreaves Lansdown.

Sesetengah set Lego yang pernah dijual pada harga kurang daripada £100 (RM636) kini mencapai ribuan pound dalam pasaran kedua.

Majoriti daripada set-set termahal adalah set-set lama dengan tema filem seperti Star Wars dan mercu tanda atau jenama terkenal seperti Taj Mahal di India atau Volkswagen Beetle. Menurut data daripada BrickPicker.com, set dengan tema harian seperti stesyen polis dan bandar juga menunjukkan peningkatan harga yang banyak.

Peningkatan harga terbesar adalah set "Cafe Corner", iaitu model hotel yang dijual pada 2007. Set ini asalnya dijual pada harga £89.99 (RM572.14), telah diberhentikan pengeluaran (retired), kini mencapai harga £2,096 (RM13,326)- memberi pulangan sebanyak 2,230 peratus kepada 'pelabur'.

Ed Maciorowski, pengasas BrickPicker.com berkata harga tinggi ini hanya dapat dicapai sekiranya set Lego itu masih di dalam kotak, belum dibuka, dalam keadaan sempurna. Harga set terpakai tidak sebegitu tinggi, tetapi ia masih boleh mencapai harga ratusan pound lebih mahal berbanding harga asalnya.

"Menariknya semua set ini akan diberhentikan pengeluaran akhirnya, dan beberapa ratus akan diberhentikan setiap tahun apabila filem telah berakhir, lesen tamat tempoh atau syarikat Lego mahu memperbaharui koleksi mereka," katanya.

"Ini bermakna sesiapa yang mempunyai set Lego di rumah – kecil atau besar – mungkin memiliki 'aset' di dalam tangan, sekiranya ia masih elok, kerana permainan ini naik harga dengan sangat baik."

Kebanyakan Lego yang bukan dibeli terus dari syarikat Lego, dijual beli di eBay. BrickPicker membayar eBay untuk data jualan dan menyimpan data-data tersebut di pengkalan data mereka sendiri. Hasil daripadanya, mereka dapat mengenal pasti harga semasa dan menyaksikan pertumbuhan harga set-set Lego.

Maciorowski berkata, permintaan daripada puluhan ribu peminat Lego serata dunia menyaksikan harga set yang rare semakin menaik.

Beliau berkata peningkatan harga akan terus berlaku. "Pelaburan Lego tidak mencapai status bubble," katanya. "Ini adalah kerana syarikat Lego tidak menyokong pasaran kedua, mereka mahu menjualnya terus kepada pelanggan."

Peningkatan harga akan terganggu apabila Lego memulakan semula pengeluaran set-set yang telah mereka berhentikan sebelum itu. Selalunya kesannya hanya sementara kerana 'pelabur' akan menyambar stok baru dengan segera, kata Maciorowski.

Tema set Lego yang paling popular ialah Star Wars, dengan 10 daripada 20 set paling mahal terdiri daripada set-set Star Wars.

Ultimate Collector's Millennium Falcon (Star Wars) adalah set paling mahal. Ia asalnya dijual pada harga £342.49 (RM2177.49) pada 2007 dan mencapai harga £2,712 (RM17,242) pada hari ini.

Model yang lebih awal, Death Star II dan Imperial Star Destroyer yang dikeluarkan pada 2005 dan 2002, mencecah harga melebihi £1,000 (RM6360).

Maciorowski berkata filem Star Wars terbaru Episode VII – The Force Awakens akan meningkatkan lagi permintaan set-set Star Wars di pasaran kedua.

"Permintaan akan berada di luar kawalan," katanya. "Kadangkala apabila episod terbaru filem keluar ke pasaran, minat akan meningkat: filem Fantastic Beast, contohnya, menunjukkan peningkatan permintaan terhadap set Lego Harry Potter yang retired.

Laith Khalaf, penganalisa di Hargreaves Lansdown berkata: "Pulangan daripada Lego nampak awesome, tetapi pelabur harus berhati-hati kerana nilai koleksi berubah mengikut trend.

"Tiada salahnya membeli beberapa kotak Lego sebagai hobi, dan buat sedikit duit daripadanya, tetapi untuk membina dana persaraan, adalah lebih baik membeli instrumen yang lebih tradisional seperti saham dan bon."

Ed Maciorowski dari BrickPicker.com berkata:

Kalau anda berminat kepada satu-satu set Lego, beli satu untuk dibina dan beli satu sebagai simpanan. Lego terpakai pun ada kemungkinan naik harga melebihi harga asal. Anda boleh buat untung besar dengan menyimpan beberapa set besar yang eksklusif untuk dijual pada beberapa tahun akan datang.

Set Lego edisi terhad dan bermusim mempunyai banyak permintaan di pasaran kedua. Set yang dikeluarkan dalam tempoh singkat juga naik harga dengan banyak. Semakin rare, semakin bagus peningkatan harga.

Labur dalam set Lego yang dikeluarkan selepas tahun 1999. Set Lego sebelum tahun 2000 tidak banyak peningkatan harga. Kebanyakan set pada masa itu sangat basic dan membosankan. Terdapat beberapa koleksi vintaj yang menarik, tetapi dengan pergerakan harga yang mendatar dan kebanyakannya berada dalam keadaan yang menyedihkan.

Simpan kotak, blok dan buku panduan dalam keadaan baik. Simpan kesemua komponen set Lego. Simpan di dalam tempat yang kering dan gelap. Kondisi yang baik, memastikan harga lebih baik apabila dijual pada masa hadapan.

Susun kotak Lego secara menegak seperti buku. Susunan melintang menyebabkan kotak penyek dan pita pelekat tercabut.

Saiz tak penting. Harga set kecil dan besar kedua-duanya meningkat naik dengan baik, apabila dikira secara peratus.

Mini figure Lego juga meningkat harga dengan sangat banyak.

Kenaikan harga Lego di Malaysia mungkin tidak terlalu ekstrim seperti yang berlaku di Amerika Syarikat mahupun United Kingdom.

Tetapi kenaikan harga set Lego melebihi 100% adalah sesuatu yang tidak mustahil.

Dengan syarat, Lego yang anda beli itu masih dalam keadaan Mint In Sealed Box (MISB) – iaitu kotak belum dibuka, lengkap, dan dalam keadaan baik.

Queen Anne's Revenge dari siri Pirates of The Caribbean

Set ini dibeli pada 2011 dengan harga RM549.90, dan dijual semula pada 2015 dengan harga RM1700. Kenaikan melebihi 200% selama 4 tahun.

Set ini dibeli pada 2013 dengan harga RM899.90, dan dijual semula pada 2015 dengan harga RM1900. Kenaikan melebihi 100% selama 2 tahun.

Akan tetapi anda perlu berhati-hati memilih set Lego, kerana tidak semua set menunjukkan prestasi yang sama.

Kalau anda mahu alternatif memulakan 'pelaburan' Lego pada harga lebih murah, anda boleh mulakannya dengan membeli siri minifigure.

Lego minifigure, atau biasanya dipanggil 'minifig' adalah figura kecil yang diperbuat daripada plastik, kebanyakannya berwarna kuning.

Dalam koleksi istimewa minifigure, terdapat 16 figura dijual untuk setiap set.

Sehingga hari ini 17 set minifigure telah/pernah berada di pasaran dengan 3 daripadanya adalah siri istimewa iaitu The Lego Movie Series, The Simpsons Series, dan The Simpsons Series 2.

Berbeza dengan set, minifigure masih mengalami peningkatan harga dengan segera, walaupun ianya telah dibuka.

Walau bagaimanapun, kenaikan harga berbeza dari satu minifig kepada minifig yang lain, bergantung kepada permintaan, dan betapa rare minifig berkenaan.

Dengan bilangan peminat Lego yang bertambah di Malaysia setiap hari, Lego mempunyai masa hadapan yang cerah di negara ini.

Layari Group FB Lego seperti Brickfan of Malaysia dan Lego Crazy Malaysia untuk maklumat lanjut.

TONTON: ‘Beyond The Brick’ Sebuah Trailer Dokumentari LEGO

BACA: 12 Kegunaan LEGO Yang Mungkin Tidak Pernah Kita Bayangkan. #10 Paling Disukai Ibu

LIKE dan FOLLOW Vocket di Facebook serta Instagram


6 Perkara Saya Belajar Tentang Pelaburan Saham

Jika ditanya siapa yang mahukan duit, semua akan akan menjawab ya. Tetapi berapa ramai yang mahu berusaha mendapatkannya? Apa tindakan yang dibuat untuk mendapatkan duit tersebut?

Ada yang berniaga di tepi jalan, membuka kedai, membuka syarikat, dropship, berniaga online dan sebagainya.

Ya kita tahu bahawa 9/10 pintu rezeki itu adalah dari perniagaan. Sejujurnya membuka perniagaan bukanlah mudah.

Bagaimana kita orang-orang biasa ini boleh memiliki bahagian dalam syarikat dengan pendapatan yang besar dan bertaraf antarabangsa.

Mustahil? Dengan pelaburan saham, kita mampu memiliki sebahagian daripada syarikat-syarikat konglomerat ini.

Ini merupakan apa yang saya pelajari sebagai seorang yang baru mengorak langkah dalam pelaburan saham mengenai pelaburan saham setelah menghadiri Seminar Labur Saham yang telah diadakan secara percuma (Anjuran bersama Asri Ahmad Academy, Bursa Malaysia, Majlis Agama Islam Wilayah, PPZ, Bank Islam Malaysia) pada 15/10/16 yang lalu di Kuala Lumpur:

Jangan terburu-buru beli kaunter itu dan ini tanpa sebarang ilmu. Itu dinamakan judi!

Ya, saham ini ada untung dan rugi, dah namanya perniagaan. Namun dengan ilmu, kita mampu buat analisa (sama ada fundamental mahupun teknikal) untuk mengurangkan risiko kerugian dan yang penting bagaimana untuk melabur secara sah, mudah dan patuh syariah.

Kita boleh belajar dengan membaca buku, pergi ke seminar, belajar dengan broker ataupun remiser dan sebagainya.

Kena rajin research. Duit kita, kita sendiri yang uruskan.

Dana lebihan atau idle fund bermaksud duit yang kita sanggup rugi 100%. Ini mengikut kemampuan kita.

Jangan sesekali melabur (untuk saham mahupun pelaburan yang lain) dengan berhutang!

Jika belum cukup dana, perlu menyimpan dahulu.

Orang kita selalu mempunyai persepsi bahawa melabur saham ni hanyalah aktiviti orang-orang kaya.

Tahukah anda bahawa sekarang ni, amaun minima untuk melabur (1 lot) adalah 100 unit sahaja berbanding 1000 unit dahulu) dan harga seunit saham syarikat ada yang 50sen, 15 sen, malah rendah dari itu pun ada.

/h4>4. Semua orang boleh – jika ada usaha

Yang hadir menceritakan kisah mereka melabur dalam saham ada yang tua, ada yang muda, ada yang sepenuh masa, ada yang separuh masa, ada artis, ada yang kekurangan anggota namun mereka boleh melakukannya.

Saya rasa bagai ditampar-tampar. Rasa tercabar.

Ramai yang menyangka pelaburan saham ni kena menghadap tengok carta 24 jam. Kalau sepenuh masa ia memang boleh.

Tapi kalau separuh masa, ada pelaburan jangka masa panjang. Contohnya, kaunter Ajinomoto, pada akhir 2012 harga seunit adalah RM3.18. Sekarang? sekitar RM13!

Bak kata Tuan Haji Asri, skim cepat kaya pun, pulangannya tak banyak macam tuh beb! Itu belum termasuk dividen yang diberikan setiap tahun.

Ini sahaja yang diperlukan untuk membuka akaun CDS (Central Depository System) sebagai langkah pertama untuk membuat pelaburan.

Yang hadir pada hari tersebut lebih dari 1000 orang. Rasa bangga tengok ramai yang ingin melabur.

Bagi mereka yang berada di negeri lain selain Kuala Lumpur, bolehlah melawat laman web/ Facebook Asri Ahmad Academy untuk maklumat lanjut.


Pelajar 12 Tahun Di Klang Berjaya Hasilkan Alat Penggera Anti Buli

Buli bukan hanya terjadi dalam peringkat sekolah menengah tertapi juga kepada kanak-kanak seawal sekolah rendah seperti yang dialami oleh Iman Hasya yang baharu sahaja berusia 8 tahun. Umar Wafi Zulkafri,12, dan adiknya kini bersekolah di Sekolah Rendah Islam Hira’ Klang.

Tidak tahan melihat adiknya menjadi mangsa buli, Umar Wafi Zulkafri bersama dua lagi rakannya Muhammad Irfan Nazrin Mohd Nizaar dan Muhd Waseem Zainol masing-masing baru sahaja berusia 12 tahun mencipta alat penggera yang membenarkan guru bergegas ke tempat kejadian dan mengambil tindakan yang sepatutnya.

Alat penggera tersebut mempunyai 2 butang kini dipasang di 2 kelas terpilih dan berhampiran tandas. Kedua-dua butang mempunyai fungi berbeza berdasarkan jenis buli yang dilakukan, butang pertama untuk kategori buli secara lisan dan butang kedua untuk buli secara fizikal.

Sebaik sahaja butang tersebut ditekan, lokasi penggera yang ditekan dan jenis buli yang dilakukan akan dihantar terus ke bilik guru dan telefon bimbit guru. Setakat ini hanya penggera di tandas staf lelaki yang boleh menerima penggera tersebut kerana kekurangan dana.

Wafi berkata seterusnya dirinya akan berusaha untuk menambah baik operasi CCTV untuk gambar yang lebih jelas. Usaha 4 kanak-kanak ini melayakkan mereka memperoleh Gold Award dan Best Performance Award di Smart Selangor Young Innovator for Primary School.

#RealDeal. Nak dapatkan handphone power 8GB RAM + 128GB Storage? Jom tonton video ini.


Pelajar 19 Tahun Ditahan Berniaga Brownies Ganja Bernilai RM21,000

Polis menahan dua individu termasuk seorang pelajar universiti swasta berusia 19 tahun kerana didakwa menjadi sebahagian daripada sindiket pengedaran dadah.

Menurut Ketua Polis KL, Datuk Yahaya Othman, tangkapan dilakukan Jabatan Siasatan Jenayah Narkotik Ibu Pejabat Polis Kontinjen Kuala Lumpur dalam dua operasi berasingan di sekitar Lembah Klang.

Tambahnya, pelajar berusia 19 tahun itu ditahan di sebuah rumah di Jalan 9, Kampung Cheras Baru pada Sabtu dan bersama kek coklat yang mengandungi ganja.

“Sebanyak 6kg brownies mengandungi ganja (ganja) bernilai RM21,000 dirampas. Suspek tidak mempunyai rekod jenayah lampau dan didapati mengedar brownies ganja itu sejak tiga bulan lalu,” katanya.

Yahaya berkata, ujian air kencing lelaki berusia 19 tahun itu didapati negatif dadah dan polis masih menyiasat sumber bekalan dadah itu.

Bagi suspek kedua pula, seorang pekerja ladang warga Indonesia berusia 31 tahun ditahan di Subang Jaya, di mana polis menemui 56kg ganja bernilai RM166,000 dan 1kg methamphetamine (syabu) bernilai RM26,000.

Yahaya berkata ganja itu ditanam sedalam 1 meter di sebidang tanah terbiar dan suspek ditugaskan mengawal dadah yang diletakkan di situ.

Yahaya berkata, jumlah keseluruhan dadah yang dirampas cukup untuk membekalkan 126,000 pengguna.

Kedua-dua suspek kini direman tujuh hari mengikut Seksyen 117 Kanun Keseksaan untuk siasatan lanjut.


Pelajar Asing Bakal Diwajibkan Pelajari Bahasa Melayu Jika Mahu Belajar Di Malaysia

Pelajar asing akan diwajibkan mempelajari Bahasa Malaysia apabila mereka mendaftar di universiti di negara ini, kata Perdana Menteri Ismail Sabri Yaakob hari ini. Beliau berkata menteri pengajian tinggi (Noraini Ahmad) telah bersetuju supaya subjek bahasa itu diwajibkan kepada semua pelajar asing di negara ini.

Ismail, yang merupakan naib presiden Umno, turut mengumumkan Akta Dewan Bahasa dan Pustaka akan dipinda untuk memasukkan kuasa penguatkuasaan, yang membolehkan agensi itu mengambil tindakan terhadap mereka yang meletakkan papan tanda Bahasa Malaysia yang mengandungi kesilapan.

Bercakap pada perhimpunan agung Umno, beliau memberitahu perwakilan parti mesti memperjuangkan penggunaan Bahasa Malaysia, yang beliau harap akan menjadi bahasa kedua Asean. Beliau menambah bahawa bahasa itu adalah bahasa ketujuh paling banyak digunakan di dunia, dengan lebih 300 juta orang di Asean bertutur dalam Bahasa Malaysia.

Perwakilan Perak, Azhar Ahmad, sebelum ini berkata keperluan untuk menguasai Bahasa Malaysia adalah penting kerana ia adalah antara 10 bahasa paling popular di dunia. Ismail telah mendorong penggunaan bahasa yang lebih meluas di peringkat antarabangsa, dan berkata bulan lalu bahawa pegawai kerajaan mesti menggunakan Bahasa Malaysia apabila berucap di persidangan dan pertemuan lain di luar negara.

Ilmuwan Singapura jangka Bahasa Melayu akan diajar dalam bahasa inggeris pada masa hadapan. Rujuk pautan di bawah untuk membaca.

Ilmuwan Singapura Jangka Bahasa Melayu Akan Diajar Dalam Bahasa Inggeris Pada Masa Hadapan

Petah Berbahasa Melayu, Duta Besar Amerika Syarikat Ke Malaysia Ini Curi Tumpuan Netizen

Kerana Jatuh Cinta Dengan Malaysia, Mat Salleh Ini Belajar Kuasai Bahasa Melayu


Pelajar Bayar ‘Lump Sum’ Kereta Perodua Aruz Sebagai Hadiah Persaraan Guru Mereka

‘Guru ibarat lilin membakar diri untuk menerangi orang lain’ — itulah perumpaan orang lama kepada insan yang bergelar ‘guru’ yang masih bermakna sehinggalah ke hari ini. Setiap ilmu yang dicurahkan, langsung tidak mengharapkan apa-apa balasan daripada anak-anak didiknya.

Baru-baru ini ada seorang guru yang dikenali sebagai Cikgu Ahmad Bidin, 58, yang bakal menyambut hari lahir pada 16 Disember telah diraikan dalam satu majlis di sebuah hotel langsung tidak menyangka akan menerima sebuah kereta Perodua Aruz sebagai satu penghargaan kepada perkhidmatannya sebagai guru matematik dan matematik tambahan di Kolej Tunku Kurshiah (TKC).

Bekas pelajar TKC memberikan sumbangan hadiah Perodua Aruz kepada Cikgu Ahmad sempena persaraan beliau.

Jasa seorang guru tidak terkira nilainya pic.twitter.com/F59Fvi9ppU

— Twt_Bajet (@twt_bajet) December 13, 2021

Seorang pengguna Twitter @yaye_zaini menyatakan para pelajar dari kumpulan tahun 1980 sehingga 2021 telah membuat kutipan untuk membayar kereta tersebut secara sekaligus.

Tambah @yaye_zaini lagi, Cikgu Ahmad Bidin telah berkhidmat selama selama 35 tahun sejak hari pertama mula mengajar sehinggalah beliau pencen pada tahun ini. Guru itu juga telah menolak tawaran untuk dinaikkan pangkat menjadi pengetua dan jawatan terakhir yang digalasnya pada tahun ini sebagai penolong kanan akademik.

Buat yg tanya kereta ni students bayar deposit saja ke atau lump-sum, jawapan dia bayar lump-sum. Students dari batch thn 1980 sampai thn 2021 kutip duit belikan kereta utk cikgu sbg hadiah persaraan. https://t.co/aAImtBwmqV

Memetik laporan Utusan Malaysia, Cikgu Ahmad menyatakan majlis persaraan selalunya dianjurkan di sekolah. Namun bagi mematuhi SOP, majlis untuk kali ini telah diadakan di hotel yang turut dihadiri oleh bekas guru, ahli Persatuan Ibu Bapa dan Guru (PIBG) dan bekas pelajar.

“Sampai ke saat ini, saya masih terfikir sebab utama bekas pelajar terdiri daripada 38 kelompok (batch) pelajar Sijil Pelajaran Malaysia (SPM) dari tahun 1980 hingga 2021 memberikan saya hadiah yang bernilai puluhan ribu ringgit ini.

“Tidak terkata saya dibuatnya, namun saya ucapkan terima kasih kerana menghargai usaha saya yang tidak seberapa ini dalam mendidik mereka.

“Saya sebagai guru hanya bertindak sebagai penunjuk jalan supaya semua pelajar saya dapat lebih cemerlang dalam akademik serta kehidupan,” terang Cikgu Ahmad kepada Utusan Malaysia.

Tambah beliau lagi, perkhidmatannya di sekolah tersebut sejak tahun 1986 sebenarnya banyak dibantu oleh pengetua-pengetua serta rakan sekerja yang cemerlang dan pelajar yang sememangnya sudah bagus.

Baca kisah seorang guru memikul peti ais seberat hampir 40 kilogram sejauh hampir 10 kilometer perjalanan untuk anak-anak muridnya di kawasan pedalaman.

Tiada Laluan Kenderaan, Guru Ini Pikul Peti Ais Sejauh 10KM Demi Anak Murid Di Pedalaman

Guru Ini Sebak Terima Hadiah ‘Rare’ Daripada Anak Muridnya

Guru Malaysia Tersenarai Sebagai Pendidik Paling Berdedikasi Di Dunia


‘Ada 7 Penunggu Di Sini’ – Lelaki Ini Bongkar Misteri Pulau Kecil Di Tepi Jambatan Pulau Pinang

Satu hantaran video di platform TikTok tular apabila seorang individu bernama Jol Zerol berkongsi mengenai misteri sebuah pulau kecil di Pulau Pinang (Pulau Kazambo) yang didakwanya mempunyai ‘penunggu’.

Pada mulanya ramai yang rasa seram apabila mengetahui pulau yang biasa dilihat ketika menyusuri jambatan Pulau Pinang itu berpenunggu namun kemudiannya lega kerana rupa-rupanya penunggu itu merupakan 7 ekor anjing yang tinggal di situ.

Pulau Kazambo tepi Jambatan Pulau Pinang ini berpenunggu. Penunggu dari jumlahnya 2 ekor kini menjadi 7 ekor. #jambatanpulaupinang #penang #fypシ

♬ Amityville Horror – Scary Halloween Sound Effects – Halloween Sound Effects

Berdasarkan komen daripada netizen, ramai yang tertanya-tanya selain 7 ekor anjing yang ‘menjaga’ pulau tersebut, apa lagi yang ada di pulau itu dan ramai yang teringin untuk ke pulau tersebut. Jol Kerol kemudiannya menjawab segala persoalan daripada netizen dalam video bahagian kedua.

Replying to @sha977777777 Merungkai MISTERI Pulau Kazambo Tepi Jambatan Penang Menjawab persoalan apa yang ada di pulau ini. #penang #hiddengems #fypシ

♬ original sound – Jol Zerol 👾 – Jol Zerol 👾

“Pulau ini cantik, berpasir, berlumpur sikit tapi bukan lumpur yang kotor, lumpur yang bersih. Termasuklah pemandangannya yang cantik,” jelasnya di dalam video tersebut.

Bukan itu sahaja, pulau tersebut kaya dengan hidupan marin jadi kerajaan negeri berminat untuk jadikan sebagai marine sanctuary. Banyak hidupan laut yang rare boleh ditemui di sini dan ada antaranya boleh dimakan jika ditangkap di laut.

“Ada nelayan cakap, kalau buat masakan goreng kunyit, sambal, kicap sangat sedap tapi saya tidak tahu juga sebab tidak pernah makan,” ujarnya lagi.

Tambahnya, sekiranya mahu pergi melawat pulau itu, tidak ada bot khas yang disediakan. Jadi pengunjung perlu pakai bot sendiri untuk pergi ke sana.

Sementara itu, Jol Kerol turut berpesan jangan buang sampah merata-rata, jaga kebersihan dan jaga alam sekitar jika sesiapa yang berjaya datang ke Pulau Kazambo.

Kini terjawab sudah persoalan tentang ‘misteri’ pulau ini. Tidak ada apa-apa yang menyeramkan dan jika anda ke Pulau Pinang, mungkin pulau ini boleh jadi lokasi menarik untuk anda lawati.


Pelajar Berbisnes Kereta Sewa Dapat RM126K Sebulan Ditahan

Orang luar datang sini mencari kekayaan di bumi Malaysia. Itu adalah hakikat yang pasti dicemburui rakyat Malaysia sendiri. Malah, pasti ada di antara kita hairan bagaimana mereka buat duit di sini.

Dengan status pelajar, 3 orang pemuda berusia 20-an telah berjaya memperolehi RM126,000 sebulan selepas menawarkan servis kereta sewa di Cyberjaya.

Mereka dari Pakistan, Nepal dan Bangladesh telah ditangkap oleh Jabatan Pengangkutan Jalan di dalam satu operasi khas. Mereka dipercayai telah berniaga tanpa permit dan dokumen sah sejak 6 bulan yang lalu dengan menggunakan 30 buah kereta milik rakyat tempatan.

Sasaran pelanggan mereka hanyalah pelajar universiti terutama dari luar negara yang belajar di sekitar Cyberjaya. Dan pihak JPJ percaya ada ramai orang terlibat dengan aktiviti bisnes tersebut.

Susulan penangkapan tersebut, pihak JPJ sedang menjejaki pemilik tiga buah kereta yang telah dirampas. Manakala, 3 orang pelajar itu disiasat di bawah Seksyen 23 (2) Akta Pengangkutan Jalan 1987 di mana mereka boleh dipenjarakan sehingga 2 tahun atau didenda tidak kurang dari RM1,000 dan tidak lebih dari RM10,000 atau kedua-duanya sekali.


Pelajar Bukan Islam Pasang Yassin Untuk Halau Hantu Di Asrama Buat Netizen Terhibur

Seorang pengguna TikTok, @emadhakimiyy baru-baru ini memuat naik satu video untuk berkongsi bagaimana rakan sebiliknya yang berbangsa Cina melindungi diri daripada rasa takut oleh gangguan hantu.

Caranya? Dia akan memainkan sebahagian daripada Surah Yassin yang ada di Youtube. Tindakan sahabatnya ini telah membuatkan @emadhakimiyy terhibur.

Di bahagian kapsyen video berdurasi pendek itu, @emadhakimiyy menulis bahawa ini adalah kali pertama dia menyaksikan seorang bukan Islam beralih kepada kitab Islam untuk menghalau hantu dan roh jahat.

first time aku jumpa membe cina bukak surah yasin..🤣#fyp #fypage #fypdongggggggg

♬ original sound – emadhakimiyy – emadhakimiyy

Klip itu telah mendapat lebih 928,000 tontonan dan 100,000 tanda suka, di mana netizen turut terhibur seperti @emadhakimiyy sendiri.

Di bahagian komen, terdapat juga beberapa pengguna maya yang berkongsi kisah bagaimana rakan-rakan bukan Islam menggunakan kaedah orang Islam untuk melindungi diri daripada makhluk halus.

“Ada seorang doktor Cina yang on-call di wad saya dan terpaksa tidur di bilik. Kerana sangat takutkan hantu, dia keluarkan buku Yassin dan letakkannya di sebelah bantalnya,” kata salah seorang pengguna TikTok.

“Dulu kt asrama ada org kena rasuk.. satu asrama azan. member cina aku pon ikut azan hahaha,” kata netizen yang lain.

“Bos aku pulak masa meeting haritu tetibe mic bunyi sendiri pastu dia tanya, semua org kat sini dah solat kan? so dia rasa selamat sikit,” tambah pengguna maya.


Pelajar Cemerlang Malaysia Di US Terima Biasiswa Rhodes Berprestij Tinggi

5 tahun lalu nama pelajar cemerlang ini terpapar di surat khabar tempatan apabila menjadi salah seorang penerima biasiswa Kijang Emas Bank Negara Malaysia (BNM) kerana cemerlang dalam Sijil Pelajaran Malaysia (SPM) 2011 dengan memperolehi 11A+.

Pada waktu tersebut Adnan Zikri Jaafar, bekas pelajar SMK Agama Persekutuan, Labu, Negeri Sembilan menyatakan hasratnya untuk membuat kajian Islam di Timur dan Barat. Untuk itu, dia mahu melanjutkan pengajian dalam Pengajian Islam dan Arab di Universiti Oxford.

Dengan biasiswa BNM pelajar ini berpeluang melanjutkan pelajaran ke luar negara. Tapi bukan di Universiti Oxford dan bukan bidang Pengajian Islam dan Arab. Dia menjadi penuntut Program Huntsman di bawah fakulti Pengajian Perniagaan Antarabangsa di Universiti Pennsylvania.

Di Wharton School, dia major kewangan dan statistik. Manakala di College, dia memilih major pengajian antarabangsa dan minor ekonomi, matematik dan falsafah. Dia pelajar program Bachelor Arts International Studies/Bachelor Science Econonomics.

Video Adnan Zikri berkongsi tentang Pengenalan Ilmu Ekonomi:

Setelah berhempas pulas di Universiti Pennsylavania, sekali lagi namanya terukir di media massa apabila berjaya menerima biasiswa berprestij Rhodes yang dianugerahkan kepada pelajar cemerlang bukan warga British bagi memasuki Universiti Oxford. Ini bermakna impiannya ke Universiti Oxford telah tercapai.

Adnan turut menjadi kebanggaan warga Universiti Pensylvania dan menerima pujian daripada presiden universiti berkaitan projek tahun akhir dan aktiviti sukarelawan. Bagi kajian sarjana mudanya, dia fokus terhadap ikatan impak sosial dan bagi aktiviti sukarelawan, dia terlibat dengan pelarian dan menjadi duta program kebajikan Penn, Giving What We Can.

Penn senior Adnan Zikri Jaafar, of Malaysia, has been awarded a Malaysian Rhodes Scholarship. ⠀ ⠀ Jaafar is enrolled in the Huntsman Program in International Studies in Business offered through @PennSAS and @WhartonSchool. He is majoring in finance, statistics and international studies, with a minor in mathematics, economics and philosophy.⠀ ⠀ His undergraduate research has focused on social-impact bonds. He also has done volunteer work with refugees and has been an ambassador for Penn’s Giving What We Can. ⠀ ⠀ At Oxford, Jaafar will pursue a master’s degree in evidence-based social intervention and policy evaluation, along with a master’s in financial economics.

A post shared by University of Pennsylvania (@uofpenn) on Nov 20, 2017 at 12:06pm PST

Sewaktu artikel ini ditulis, Adnan kini berada di fasa akhir pengajian semester ijazah sarjana muda dan di fasa awal persediaan untuk ke Universiti Oxford. Dia akan melanjutkan pelajaran di peringkat sarjana untuk mengkaji evidence-based social intervention and policy evaluation, bersama sarjana ekonomi kewangan.

Turut membanggakan, Adnan telah melakukan kajian pada musim panas lepas berkaitan menambah baik sistem pengagihan zakat dan mencari pendekatan alternatif terbaik di Malaysia.

Buat pengetahuan anda, setiap tahun seramai 95 orang terpilih bagi menerima Biasiswa Rhodes, iaitu program biasiswa antarabangsa tertua di dunia sejak 1902. Ia dibuka untuk 64 buah negara. Bagi sesi 2018, 32 orang penerimanya ialah orang Amerika Syarikat.


Pelajar Cemerlang SPM Jaga Ibu Terima Lebih 10 Tawaran Pengajian Dan Biasiswa

Pelajar cemerlang SPM 2022, Muhammad Syahril Saidi yang memperoleh 11A kini dilaporkan menerima lebih 10 tawaran pengajian dan juga biasiswa menerusi laporan Sinar Harian.

Muhammad Syahril, 18, berkata, tawaran yang diterima antaranya daripada Petronas, Majlis Amanah Rakyat (Mara) dan kerajaan negeri.

“Beberapa universiti awam termasuk Universiti Malaya juga ada menawarkan saya untuk menyambung pengajian di tempat mereka.

“Tak sangka terlalu banyak tetapi alhamdulillah dan saya belum lagi membuat apa-apa keputusan untuk memilih yang mana,” katanya kepada pihak Sinar Harian.

Pelajar Sekolah Menengah Ugama Arab (SMUA) Darul Iman, Beris Lalang itu baharu kematian ibu tersayang, Tuan Faridah Tuan Ismail, 53, akibat angin ahmar pada Sabtu lalu, dua hari selepas menerima khabar gembira keputusan SPM.

Sebelum ini, beliau berhasrat menyambung pengajian di Maahad Yaakubiah Kampung Nipah, Bachok bagi mendapatkan Sijil Tinggi Agama Malaysia (STAM) dan lebih dekat untuk menjaga ibunya yang sakit.

Beliau bagaimanapun akan berbincang dengan keluarga dan guru selepas ini bagi memilih tawaran yang bersesuaian. Beliau juga memaklumkan bercita-cita mahu menjadi pensyarah.

Kisah Muhammad Syahril tular selepas meraih kejayaan cemerlang namun tidak dapat ke sekolah untuk mengambil keputusan kerana menjaga ibunya.

Bahkan bakti Muhammad Syahril terhadap syurganya itu terus menarik perhatian umum apabila beliau sendiri mengimamkan solat jenazah Allahyarham ibunya pada Ahad lalu.

Dalam pada itu, anak bongsu daripada enam beradik itu berkata bahawa kejayaan yang diperolehinya adalah berkat pengorbanan arwah ibu dan adik-beradik serta ibu bapa saudaranya yang tidak henti memberinya semangat untuk menuntut ilmu.


Pelajar Cemerlang UNISZA Ini Miliki Syarikat ‘Runner’ Bernilai RM1 Juta

Tidak seperti mahawiswa lain yang runsing memikirkan tentang pekerjaan selepas tamat pengajian, Muhammad Ziyad Mohd Yazid pula sudah memiliki sebuah syarikat, GetMove Sdn. Bhd, yang bernilai RM1 juta.

Pelajar berumur 23 tahun itu menjalankan perniagaan menguruskan perkhidmatan penghantaran barang atau ‘runner’ yang dijenamakan sebagai ‘GetRunner’, melalui syarikatnya itu.

Namun beliau tidak keseorangan, penuntut tahun akhir Fakulti Sains Sosial Gunaan dari Universiti Sultan Zainal Abidin (UniSZA) itu mengasaskan syarikat tersebut bersama dua lagi rakan iaitu Khairul Ikhwan Zulkefly dan Wan Muhammad Amirul pada tahun lalu.

Beliau yang mendapat ilham untuk menubuhkan syarikat tersebut berdasarkan pengalaman beliau menjadi ‘runner’ sejak tahun pertama di universiti itu setelah melihat ramai rakan tidak mempunyai pengangkutan bagi melakukan pelbagai urusan.

“Pada waktu itu ramai rakan tidak mempunyai kenderaan, jadi saya yang mempunyai kenderaan ini menolong mereka menyelesaikan pelbagai urusan seperti membeli makanan dan menghantar barang. Dari situ saya terfikir yang potensi dalam bidang ‘runner’ ini sangat besar. Jadi saya pun serius mengatur langkah untuk membuka syarikat ini.” katanya kepada Bernama.

Tambah beliau lagi, GetRunner merupakan sebuah platform menghubungkan para ‘runner’ dengan pelanggan yang memerlukan pelbagai jenis perkhidmatan, termasuk penghantaran makanan dan barang, pembayaran bil serta penghantaran ‘surprise‘.

Setakat ini, GetRunner sudah beroperasi di tujuh daerah di Terengganu dan di Kulim, Kedah serta Kota Bharu, Kelantan dengan mempunyai 107 ‘runner’.

Antara matlamat utama Muhammad Ziyad mengasaskan perniagaan seumpama ini adalah membantu masyarakat termasuk pelajar dan golongan isi rumah berpendapatan rendah (B40) untuk menjana pendapatan secara fleksibel dan mudah.

Pemuda berasal dari Shah Alam, Selangor itu menganggap dirinya bertuah kerana memperoleh geran hasil menyertai pertandingan keusahawanan dan ia dijadikan modal untuk membuka syarikat tersebut. Selain itu, beliau turut menerima pelaburan daripada beberapa individu.

Tambah Muhammad Ziyad, selain membangunkan aplikasi GetRunner bagi telefon pintar pada Februari 2020, beliau dan rakan-rakan mahu meluaskan perkhidmatan di setiap satu daerah pada setiap bulan bermula tahun depan.

Walaupun sibuk dengan perniagaannya, beliau tidak pernah mengabaikan pelajaran dan sentiasa cemerlang dalam peperiksaan malah menerima Anugerah Dekan setiap semester.

Selain itu, beliau juga dianugerahkan dengan Anugerah Tokoh Siswa Kebangsaan 2018 atas sumbangan dan penglibatan aktif dalam pelbagai kelab dan persatuan termasuk mengasaskan Kelab Keusahawanan UniSZA pada tahun pertama pengajiannya.

Untuk mendapatkan maklumat lanjut berkenaan servis yang ditawarkan oleh GetRunner ini, anda boleh pergi ke laman Facebook mereka untuk mengetahuinya.

Turut disertakan video temu bual pengasas GetRunner bersama Bernama.

Terdahulu, seorang pelajar UiTM berjaya cipta sejarah apabila berjaya skor markah penuh dalam ujian perakaunan dunia. Klik pautan di bawah untuk bacaan lanjut.

Pelajar UiTM Ini Berjaya Cipta Sejarah, Skor Markah Penuh Dalam Ujian Perakaunan Dunia

Bukan Hanya Sekadar Gimik, Netizen Puji Keramahan Dan Peribadi Pemandu Bas Rapid KL Ini

Atlet ‘Breakdance’ Sumbang Pingat Emas Di Sukan SEA Manila 2019 Tarik Perhatian Ramai Pihak


Pelajar Cemerlang UPSR Ini Terima Hadiah Wang Tunai RM10,000 Daripada Ibu Bapanya

Minggu lalu, calon-calon UPSR sudah pun menerima keputusan masing-masing. Kepada yang cemerlang, tahniah dan buat yang tidak berjaya mencapai sasaran mereka, jangan risau, masih berpeluang membuktikannya dalam peperiksaan penting akan datang.

Baru-baru ini tular di media sosial kisah seorang murid darjah 6 menerima hadiah wang tunai sebanyak RM10,000 daripada ibu bapanya di atas kejayaannya memperolehi keputusan 5A 1B dalam UPSR yang baru dikeluar tempoh hari.

Kisah murid cemerlang bernama Muhammad Danish Haziq ini mendapat perhatian ramai netizen selepas dikongsikan oleh seorang pemilik perniagaan gubahan bunga, Una Rushana.

Menurut satu laporan dari Harian Metro, pasangan suami isteri iaitu Nor Ashikin Ahmad Pauzai, 33 dan Ihsan Fahmi Ishak, 43, menghadiahkan jambangan wang kepada anaknya sebagai hadiah kerana usaha anak itu yang belajar bersungguh-sungguh dalam pelajaran.

Pasangan suami isteri tersebut mempunyai perniagaan sendiri iaitu mengusahakan sebuah kafe yang terletak di Alor Setar, Kedah.

Menurut ibu murid tersebut, sebelum ini Muhammad Danish meminta hadiah iPhone model terbaru namun dia dan suaminya risau anaknya itu lalai jadi dia berjanji untuk berikan sejumlah wang ini.

Rata-rata netizen kagum melihat hadiah yang diberikan kepada pelajar tersebut serta mengucap tahniah di atas kejayaan yang diperolehinya.

Terdahulu, tular gambar pelajar baca keputusan UPSR di hadapan pusara ibunya yang membuatkan netizen sebak. Klik pautan di bawah untuk bacaan lanjut.

Tular Gambar Pelajar Ini Baca Keputusan UPSR Depan Pusara Ibu Buat Netizen Sebak

Keputusan UPSR Teruk Tapi Akhirnya Ini Yang Telah Saya Capai

Keputusan UPSR Hari Ini, 10 Persediaan Mental Untuk Ibu Bapa


Pelajar Cuba Jual PerantiSiswa Kerana Mahu ‘Upgrade’ Ke iPad Dikritik Netizen

PerantiSiswa sedang diberikan secara berperingkat kepada pelajar yang layak secara percuma . Namun, seorang pelajar telah dikecam teruk susulan tergamak menjual semula gajet Samsung Tab A8 yang diperolehi menerusi PerantiSiswa hanya kerana mahu ditukar kepada iPad.

Menerusi tangkap layar yang dikongsikan oleh pengguna laman sosial Facebook telah mendapati pelajar tersebut menjual gajet itu menerusi laman jualan dalam talian. Pelajar ini mendakwa tidak menggunakan tablet yang diterima dan mahu dijual dengan alasan mahu tukar kepada iPad untuk kegunaan belajar.

Oleh hal demikian, tindakan pelajar tersebut mendapat kecaman teruk orang ramai memandangkan Samsung Tab A8 itu diperolehi secara percuma daripada Program PerantiSiswa. Tablet yang ditawarkan ini sepatutnya digunakan untuk pembelajaran dan tidak dibenarkan sama sekali untuk dijual semula.

Ekoran itu, rata-rata netizen meluahkan rasa ketidak puasan hati atas tindakan penjualan semula tablet yang diberikan secara percuma itu. Mereka menyifatkan tindakan ini tidak bertanggungjawab dan tidak mensyukuri inisiatif yang ditawarkan oleh kerajaan buat para pelajar di luar sana. Berikut antara luahan yang diberikan oleh netizen.

Sumber Gambar: FB B40 Buat Perangai Apa Hari IniSumber Gambar: FB B40 Buat Perangai Apa Hari IniSumber Gambar: FB B40 Buat Perangai Apa Hari Ini

Setakat semakan yang dibuat, senarai penjualan tablet PerantiSiswa tersebut tidak wujud lagi di laman jualan dalam talian itu. Bagaimanapun, anda diingatkan untuk tidak berbuat sedemikian kerana dikira mengambil hak orang yang lebih memerlukan dan tidak berintegriti.

Untuk makluman, kira-kira 400,000 mahasiswa dalam kalangan keluarga berpendapatan rendah (B40) yang layak dalam insentif Peranti Siswa akan menerima peranti berjenama Samsung Galaxy Tab A8 LTE. Tablet ini sebenarnya sudah memadai untuk kegunaan pembelajaran yang lancar.


Pelajar Di Indonesia Bawa Buaya Sebagai Senjata Saat Bergaduh Antara Sekolah

Pergaduhan di antara pelajar sekolah terjadi di Jakarta, namun apa yang menariknya adalah salah seorang pelajar yang menyertai pergaduhan tersebut membawa seekor buaya kecil sebagai senjata.

“Jadi yang membawa anak buaya itu memang sekolah di bahagian hal ehwal haiwan, seperti sekolah vokasional,” kata Ketua Polis Daerah Duren Sawit Kompol M Marbun ketika ditemubual CNN Indonesia. Marbun berkata, buaya itu milik sekolah dan yang membawa buaya tersebut adalah penjaga yang ditugaskan oleh pihak sekolah.

Tambah Marbun lagi, pelaku terbabit secara tidak sengaja membawa buaya tersebut kerana dia tidak tahu akan berlaku pergaduhan di sana.

Marbun berkata, sebelas pelaku yang ditahan sudah dihantar pulang. Bagaimanapun, sebelum itu polis akan memanggil ibu bapa dan pihak sekolah untuk membuat perjanjian supaya pelaku tidak lagi terlibat dalam pergaduhan.


Pelajar Di Melaka Terpaksa Bayar Sehingga RM44 Untuk Minuman Starbucks Kerana Tak Faham English

Mungkin benar kata arwah Mamat Khalid betapa pentingnya “English education,” atau nanti anda mungkin akan menghadapi masalah yang sama seperti pelajar ini.

Seorang pelajar MMU terpaksa membayar sehingga RM44 untuk minuman Starbucks setelah dia gagal untuk memahami bahasa Inggris yang digunakan oleh staf kepadanya.

Dalam sebuah hantaran di halaman Facebook MMU Confessions, pelajar yang bernama Eileen memberitahu bahawa dia gagal untuk memami apa yang dikatakan okeh staf terbabit kerana dia menggunakan bahasa inggeris.

Akibat daripada itu, dia hanya mengikut apa yang dikatakan oleh staf tersebut sebelum terpaksa membayar harga yang mahal iaitu RM44.00 untuk secawan kopi.

Pelajar tersebut juga mengeluh bahwa dia dimalukan oleh staf saat membuat pesanan, “Saya tidak bisa mengerti bahasa Inggris dan hanya menganggukkan kepala. Staf itu bahkan mentertawakan saya ketika saya membuat pesanan!”

Hantaran tersebut telah mendapat pelbagai realsi netizen dengan kebanyakan mereka menyatakan bahawa pelajar tersebut yang salah kerana gagal untuk memahami.

Sebahagian netizen lagi meminta agar pelajar tersebut untuk mengikuti kursus bahasa inggeris bagi memahami asas bahasa tersebut.


Pelajar Di Sabah Dilaporkan Cedera Selepas Jambatan Gantung Runtuh Ketika Cari Capaian Internet

Mendapatkan capaian internet yang bagus demi menyertai sesi pembelajaran tatkala pandemik ini bukanlah satu perkara yang mudah. Malah kita sering mendengar mengenai perkara ini dilaporkan di media utama dan juga perkongsian di media-media sosial.

Kisah-kisah dan perkongsian mengenai mereka ini sering membuatkan kita kagum dengan semangat yang ditunjukkan seperti apa yang dilaporkan berlaku kepada tiga pelajar dari Ranau, Sabah ini yang mengalami kecederaaan selepas terjatuh daripada jambatan gantung ketika sedang mengakses internet.

Menurut laporan Harian Metro, sambungan internet di kawasan berkenaan difahamkan agak teruk dan penduduk kampung sering berkumpul di kawasan jambatan gantung berkenaan untuk mendapatkan capaian yang lebih baik.

Dalam kejadian yang berlaku pada jam 9 malam Isnin lalu, ketiga-ketiga pelajar berkenaan kurang bernasib baik apabila jambatan gantung berkenaan runtuh sehingga menyebabkan kecederaan dan salah seorang daripada mereka mengalami patah kaki.

Kejadian berkenaan disahkan sendiri oleh Timbalan Ketua Menteri, Datuk Dr Joachim Gunsalam yang juga Ahli Dewan Undangan Negeri (Adun) Kundasang.

Menurut beliau, jambatan gantung berkenaan merupakan satu-satunya kawasan yang mempunyai isyarat sambungan Internet dan ianya berada di ketinggian kira-kira 18 meter dari sungai.

Malah, Pengerusi Persatuan Ibu Bapa dan Guru (PIBG) SMK Ulu Sugut, Ratimin Kukunu menjeaskan semua mangsa berada di tengah jambatan untuk mengikuti kelas dalam talian sebelum jambatan gantung itu tiba-tiba runtuh.

“Sambungan Internet di Kampung Gusi ini memang teruk.

“Bagaimanapun, ia lebih baik pada waktu malam di kawasan jambatan gantung,” katanya.

Berkumpul di kawasan jambatan gantung itu difahamkan merupakan antara aktiviti biasa yang dilakukan penduduk kampung terutamanya pelajar untuk mendapatkan capaian Internet.

Datuk Dr Joachim bagaimanapun menjelaskan akan ke kampung berkenaan untuk menilai keadaan dan mendapatkan peruntukan daripada Kerajaan Pusat untuk membaiki jambatan itu.

“Kita berharap penduduk kampung dapat bersabar kerana kita berusaha menyelesaikan masalah ini,” katanya yang seperti dipetik Harian Metro.

Baca juga perkongsian kami yang lain mengenai perkembangan semasa dalam negara melalui pautan di bawah.

Pengeluaran Wang KWSP Sebanyak RM10,000 Diperluaskan Kepada Semua Pencarum Yang Terjejas

Dijanjikan Wang ‘Percuma’ Dengan Mudah, Ramai Kongsi Tertipu Dengan Skim Isharefans

Muncul Dakwaan Merogol Gadis, Pendakwah Selebriti Telah Ditahan Polis Semalam


Ada 7 Rekod Jenayah Lampau, ‘Samseng Vios’ Pecahkan Cermin Kereta Ditahan

Pemandu Toyota Vios berusia 45 tahun yang memecahkan cermin kereta dan mengugut seorang pemandu wanita di Simpang Empat Limbat, di sini, Khamis lalu akhirnya ditahan polis.

Pemangku Ketua Polis Kelantan, Datuk Muhamad Zaki Harun, berkata suspek itu ditahan di rumahnya di Nilam Puri, 6.30 petang semalam dan kini ditahan reman empat hari bermula hari ini.

“Siasatan mendapati, suspek mempunyai tujuh rekod jenayah lampau iaitu satu berkaitan jenayah manakala selebihnya berkaitan dadah dan polis turut merampas pisau yang digunakan ketika hari kejadian.

“Bagaimanapun, hasil ujian air kencing mendapati negatif dadah,” katanya pada sidang media di sini, hari ini.

Dalam kejadian 5.45 petang itu, mangsa berusia 35 tahun memandu Perodua Axia berseorangan di Simpang Empat Limbat sebelum dihimpit Toyota Vios yang dipandu individu tidak dikenali.

Secara tiba-tiba suspek menghalang laluan mangsa dan berhenti di tengah jalan. Suspek kemudian menghampiri kereta wanita itu lalu memecahkan cermin serta mengugut mangsa.

Mengulas lanjut, Muhamad Zaki berkata, siasatan awal mendapati punca kejadian disebabkan mangsa membunyikan hon sehingga menimbulkan kemarahan kepada suspek.

“Saya mengingatkan kepada mereka yang melakukan buli di jalanan, kita akan memastikan mereka tidak akan terlepas dan akan menerima hukuman setimpal,” katanya.

Suspek disiasat mengikut Seksyen Seksyen 506 Kanun Keseksaan (KK), Seksyen 279 KK dan 427 KK, lapor Harian Metro.

Tindakan wanita ini menggunakan Waze semasa memandu mengundang padah apabila kereta Myvi dipandunya terbalik. Baca lebih lanjut melalui pautan di bawah.

Rempuh Kereta Dinaiki Tiga Beranak, Pemandu Myvi Dakwa Sedang Lihat Waze Sebelum Kemalangan

Netizen Kagum Lihat Lelaki Ini ‘Sound’ Ah Long Sehingga Tertunduk Diam

Berang Pemakaian Isteri Ditegur, Tindakan Lelaki Ini ‘Sound’ Pak Cik Ini Undang Perbincangan Netizen


Pelajar Ditipu Jurujual Petaling Street, Bayar RM1,575 ‘Cash’ Untuk Sekeping Screen Protector

Pada awal Februari lalu Pejabat Wakil Perdagangan Amerika Syarikat (USTR) menamakan Petaling Street sebagai kawasan wilayah yang terlibat dalam aktiviti cetak rompak dan tiruan.

Baru-baru ini portal WORLD OF BUZZ melaporkan seorang pelajar dikenali sebagai Ching didatangi seorang jurujual yang memujuknya untuk membeli screen protector dan phone case pada harga RM25 sahaja. Ching bersetuju kerana telefonnya memerlukan screen protector baharu.

Kemudian jurujual meminta kad pengenalannya secara tiba-tiba.

“Dia berkata dia perlu mendaftarkan insurans untuk screen protector dengan IC saya, dan saya boleh menuntut daripada insurans jika screen protector saya rosak,” kata Ching.

Pelajar itu beranggapan bahawa insurans itu sama dengan waranti, Ching bersetuju selepas memastikan ‘tiada caj tambahan’ akan dikenakan. Apabila proses itu diselesaikan, jurujual mengklik pada skrin komputer dan menunjukkan harganya penuh adalah RM2,124.

Di mana RM2099 untuk insuran dan RM25 pula untuk screen protector serta phone case.

Terkejut dengan harga yang tertera, Ching meminta penjelasan lanjut dan jurjual terbabit berulang-ulang kali menegaskan dia ingatkan pelajar itu tahu RM2,099 untuk insuran dan transaksi itu sudah tidak boleh dibatalkan kerana ia sudah didaftarkan dalam sistem komputer.

Memandangkan ketika itu Ching hanya mempunyai RM1,700 sahaja di dalam akaun bank, dia membayar sahaja RM1,575 dan beranggapan harga insuran untuk screen protector yang baharu dibelinya itu adalah murah.

Bagaimanapun apabila pulang ke rumah dan bercakap dengan rakan-rakannya mengenai perihal tersebut. Ching mendapati tiada resit diberikan untuk transaksi tersebut memandangkan dia membayar RM1,575 secara tunai.

Ching memutuskan untuk membuat laporan polis berikutan cadangan netizen, serta mangsa kes serupa di tempat yang sama.

Bercakap kepada WORLD OF BUZZ, Ching berkata bahawa dia menghubungi DAP di Bukit Bintang, yang mencadangkan dia membuat laporan polis di balai polis Dang Wangi. Selepas beberapa kerumitan, Ching berkata bahawa dia akhirnya telah mendapatkan semula RM1,575 malam tadi (1 Mac).

“DAP Bukit Bintang berkata saya bukan mangsa pertama, kerana terdapat banyak kes serupa, tetapi mereka tidak dapat membantu kerana maklumat tidak mencukupi,” kata Ching.

Pelajar itu menyeru mangsa-mangsa lain yang pernah ‘terkena’ di kawasan berkenaan untuk tampil membuat laporan supaya tindakan lanjut dapat dibuat oleh pihak berkuasa.

Ching jugak mengingatkan semua orang supaya sentiasa memberi perhatian, berhati-hati dengan jurujual yang ‘manis mulut’. Pada masa sama lebih baik untuk merakamnya sepanjang berada di kawasan kedai berkenaan untuk dijadikan bukti jika berlaku apa-apa.


Pelajar Ini Bawa Gambar Berukuran Sebenar Mendiang Ibunya Ke Majlis Graduasi

Tidak semua orang mempunyai kesempatan untuk meraikan hari-hari bahagia bersama keluarga yang lengkap, lebih-lebih lagi kehadiran ibu dan bapa yang sangat bermakna dalam hidup kita. Seorang pelajar dari Filipina baru-baru ini berkongsi kisahnya di Twitter yang berjaya membuat ramai orang turut merasa sebak.

Pelajar yang dikenali sebagai Paulo John Alinsog berusia 20 tahun ini berkongsi Tweet beliau meraikan hari graduasinya sebagai seorang graduan Ijazah Sarjana Muda Pentadbiran Perniagaan dari Lyceum of the Philippines University. Lebih mengharukan, beliau membawa sebuah gambar berukuran sebenar mendiang ibunya ke majlis tersebut untuk ‘menyaksikan’ hari bahagia tersebut.

SA PINAKA MAGANDA KONG NANAY! MA, GRADUATE NA PANGANAY MO SANA HAPPY KA JAN SA PILING NI GOD. ITO ANG GUSTO MO KAYA TINAPOS KO. MAHAL NA MAHAL KITA. 😭💕

ALINSOG, PAULO JOHNBachelor of Science in Business Administration major in Business ManagementSANA CUM LAUDE pic.twitter.com/FxVmXUZQ1K

— Paulo John (@paudaexplorer) July 16, 2019

Tweet yang kini sudah mendapat hampir 5,000 retweet dan lebih 48,000 likes menerima beribu-ribu ucapan tahniah daripada orang ramai. Menurut informasi, ibu kepada Paulo meninggal dunia pada tahun 2016 lalu akibat pneumonia. Paulo sempat meminta syarikat percetakan supaya menyiapkan gambar tersebut mengikut ketinggian sebenar mendiang ibunya dan membayar kira-kira RM120 untuk gambar tersebut.

She's proud of you.Should I edit ? pic.twitter.com/ZY7pnEYclj

Baginya, kehadiran ibunya pada hari itu adalah sangat bermakna memandangkan ibunya banyak berkorban untuknya lebih-lebih lagi dari segi kewangan untuk memastikan Paulo mendapatkan pendidikan yang sepatutnya.


Pelajar Ini Curi Perhatian Syed Saddiq Selepas Berjaya Hidupkan Motosikal Menggunakan IC

Kecoh baru-baru ini apabila terdapat sekumpulan remaja yang melakukan aktiviti tidak bermoral di rangkaian kedai FamilyMart dengan memicit roti dan makanan lain sekaligus mengundang kemarahan para netizen. Aktiviti tersebut turut memberi perspektif buruk mengenai remaja pada zaman ini.

Disebalik segelintir sikap remaja yang kurang bermoral, masih terdapat ramai lagi para remaja kini yang hadir dengan pelbagai inovasi yang berjaya membuatkan orang ramai kagum.

Kolej kau bukak pintu guna kad? Kolej aku start motor guna app dan kad gais. 2 way function gaiss. Kasi viral gaiss pic.twitter.com/xhtYno0sNF

Jika sebelum ini, seorang remaja berumur 14 tahun berjaya menghasilkan powerbank ciptaan  beliau sendiri, pada kali ini sekumpulan pelajar ini berjaya mencipta inovasi dengan menghidupkan motosikal menggunakan aplikasi dan kad pengenalan.

Menurut perkongsian di laman Twitter @TheFaizAmini, projek yang dihasilkan masih lagi di peringkat prototaip. Berbekalkan arduino yang diletakkan di bahagian compartment motosikal, motosikal ini mampu dihidupkan dan dimatikan menggunakan aplikasi yang dihasilkan. Inovasi mereka ini turut mencuri perhatian YB Syed Saddiq yang sangat kagum dengan idea mereka.

Bila anak muda “picit picit” di Family mart, viral se-Malaysia.

Sepatutnya inovasi yang dibawa oleh adik ini yang diviralkan!

Banyak benda baik yang anak muda buat tidak dihebahkan, tetapi bila ada kesilapan yang dibuat, satu dunia tahu.

Teruskan berinovasi. Itu lah anak muda. https://t.co/xtS9jBTpEc

— Syed Saddiq (@SyedSaddiq) July 28, 2019

Melihat kepada peningkatan perkongsian inovatif daripada para remaja pada masa kini, pastinya perspektif orang ramai terhadap remaja pada zaman kini mampu berubah sedikit sebanyak ke arah yang lebih positif.


Pelajar Ini Disaman Polis Selepas Tular Gambar Luah Kata Kesat Terhadap Guru Pada Baju

Sudah menjadi kebiasaan apabila tamat persekolahan terutama sekali pelajar yang berjaya tamatkan peperiksaan bagi Sijil Peperiksaan Malaysia (SPM) akan meraikan kejayaan mereka dengan menconteng uniform sekolah sebagai tanda ingatan bersama rakan-rakan.

Akan tetapi, sekeping gambar tular di media sosial mengundang kemarahan netizen dimana dua pelajar dipercayai calon SPM di sekolah di Kota Bharu telah menconteng uniform sekolah luah kata kesat terhadap guru.

Tindakan tersebut dianggap biadab kerana seharusnya mereka menghormati insan yang memberikan ilmu bukannya melemparkan kata-kata kesat seperti itu. Selepas tular, pelajar tersebut mengakui kesilapan dan telah memohon maaf atas tindakan yang mereka lakukan.

Kini, Ketua Jabatan Siasatan dan Penguatkuasaan Trafik Ibu Pejabat Polis Kontinjen Kelantan Superintendan, Mohd Zamri Mohd Rowi berkata bahawa dua pelajar tersebut telah berjaya dikenal pasti dan saman di bawah Akta Pengangkutan Jalan 1987 turut telah dikeluarkan.

Difahamkan, antara saman yang telah dikeluarkan adalah tidak mempunyai lesen memandu, kesalahan nombor pendaftaran dan motosikal tidak dilindungi insurans.

Malah, dua pelajar tersebut dan pemilik motosikal itu telah dikenakan tindakan oleh pihak Jabatan Pengangkutan Jalan (JPJ) atas kesalahan tidak memakai topi keledar sebelum ini. Apakah pendapat anda akan isu ini?

Sementara itu, kami kongsikan beberapa artikel yang sedang ‘trending’ di The Vocket pada pautan di bawah ini.

Terbuka Hati Sertai Tabligh, MK K-Clique Tanggal Rantai Dan Gelang Emas

Tuah Menang RM1 Juta, Jutawan Muda Jadi Buruan ‘Keluarga’ Di Facebook


Pelajar Ini Hasilkan Semula Game Pokémon Dengan Peta Malaysia

Sebut mengenai game Pokémon pasti ramai yang mempunyai memori zaman kecil bermain game yang popular ini. Sama ada bermain di Nintendo Game Boy mahupun di desktop, tidak dinafikan game ini berjaya membuatkan ramai kanak-kanak ‘ketagih’ untuk bermain secara kerap.

Disaat ramai yang sudah meninggalkan zaman bermain game Pokémon, seorang peminat Pokémon dari Malaysia yang dikenali sebagai Mokessh Kannah berjaya membuatkan orang ramai kagum diatas hasil usahanya mengubah suai game Pokémon kepada versi ‘Malaysia’.

Berdasarkan game yang diubah suai, beliau telah menggantikan peta asal game ini kepada peta Malaysia dimana anda sebagai Pokémon trainer mampu menjejak dari Kedah sehingga ke Sabah dalam usaha untuk menjadi Pokémon master.

Kawasan-kawasan popular seperti Tasik Chini dan Rompin antara yang tersedia di dalam game hasil peminat berusia 22 tahun ini. Bagi menjadikan game ini lebih menarik, beliau telah menggabungkan Pokémon yang tersedia sejak generasi pertama sehingga ke generasi kelima.

Mengulas mengenai bagaimana beliau berjaya menjayakannya, beliau telah memulakannya dengan membeli perisian RPG Maker XP di Steam serta Pokémon Essentials. Beliau turut menjadikan YouTube sebagai rujukan untuk beliau menyiapkan projek yang menarik perhatian Nintendo ini.

Malangnya, berikutan undang-undang ketat yang diletakkan Nintendo, game yang diubah suai beliau tidak dapat dikongsikan kepada secara umum dan meluas.

Walau bagaimanapun, beliau masih lagi menawarkannya buat mereka mahukannya secara terus. Tahniah diucapkan buat Mokessh! Mungkin ramai yang meminati game ini namun tidak ramai yang mampu menghasilkannya. Kami akan berkongsi dengan lebih lanjut sekiranya terdapat video perkongsian daripada Mokessh mengenai game hasil ubah suainya.


Pelajar Ini Jana Pendapatan RM100,000 Sebulan Hanya Jual Perabot Terpakai Di Kedah

Ketika ini, peluang pekerjaan terhad dan menyukarkan para graduan untuk mendapatkan pekerjaan yang diidamkan. Tidak duduk diam, seorang pelajar Universiti Teknologi Mara (UiTM) telah mulakan perniagaan sendiri untuk menampung kehidupan selepas tamat belajar.

Dikenali sebagai Arliya Munif telah mengeluarkan modal sebanyak RM1,500 membuka sebuah kedai perabot terpakai di Jeniang, Kedah. Siapa sangka, jualan dari kedainya itu mampu meraih sehingga RM 100,000 sebulan.

Menerusi laporan Sinar Harian, kedai perabot terpakai yang diusahakan Arliya yang masih berumur 21 tahun ini telah diusahakan sejak tahun 2017 dan dikenali sebagai Perabot Berkualiti Kedah. Kedai perabot itu juga menjadi tumpuan penduduk setempat kerana menawarkan perabot dengan harga mampu milik.

Pada mulanya beliau tidak sangka sambutan akan menggalakkan seperti ini dan idea untuk menjual perabot terpakai ini tercetus apabila melihat perabot-perabot lama yang dibuang begitu sahaja sedangkan perabot tersebut masih elok dan hanya mengalami kerosakan kecil.

Difahamkan, Arliya mengambil stok dari Singapura dan perabot dari sana mendapat permintaan yang tinggi kerana keunikan dan cara pembuatan perabot itu. Kini, Arliya telah berjaya membuka cawangan keduanya di Taman Lembah Bujang Saujana, Merbok.

Jika berusaha pasti akan berjaya. Tahniah diucapkan kepada Arliya. Buat anda yang berada di Kedah dan ingin beli perabot, bolehlah singgah ke kedai perabot miliknya.

Sementara itu, kami kongsikan beberapa kisah yang mungkin boleh beri inspirasi buat anda. Klik sahaja pautan di bawah ini.

Hanya Jual Ayam Goreng RM1, Peniaga Ini Raih Pendapatan RM15,000 Sebulan

Bermula Dari Belakang Rumah Hingga Miliki 3 Buah Kilang, Lelaki Ini Kongsi Suka Duka Bina Empayar SugarBomb

Daripada Pendapatan Enam Angka Kepada ‘Rider’ FoodPanda, Lelaki Ini Terpaksa Tukar Kerjaya Untuk Teruskan Hidup


Pelajar Ini Kongsi Cara Berkesan Menyimpan Wang Lebih RM600 Dalam Masa 3 Bulan

Menabung atau menyimpan duit mengikut warna sememangnya menjanjikan kepuasan dan menandakan pencapaian peribadi, lebih-lebih lagi setelah melihat hasil akhirnya. Caranya mudah sahaja dan memerlukan komitmen daripada individu itu sendiri. Sesetengah orang akan mengumpul wang kertas RM5 sahaja atau RM20 sahaja bergantung kepada jumlah yang mahu dikumpul.

Berdasarkan perkongsian seorang pelajar UiTM Jengka yang dikenali sebagai @izzatiefarhana_ melalui sebuah tweet, beliau berjaya mengumpul sebanyak RM615 dalam tempoh 3 bulan. Izzatie mula mengumpul not RM5 sepanjang pengajian 1 semesternya bermula bulan Mac hingga Jun lalu.

Saving for 1sem kat UiTM Jengka for 3months I got RM615! (March-June) Im so proudof myself!! pic.twitter.com/RYb6kxtDQn

— kyungkyung (@izzatiefarhana_) July 4, 2019

Tweet yang bertarikh 4 Julai lalu, kini telah menerima lebih 9,000 retweet dan lebih 12,000 likes. Tambah beliau, ini merupakan kali pertama dirinya mencuba menyimpan duit hijau hasil daripada tunjuk ajar rakan sebiliknya. Menurut Izzatie, beliau akan terus menyimpan duit kertas RM5 ke dalam tabung sekiranya menerima baki selepas berbelanja.

This is my first time saving kumpul duit hijau okay 😂 tips dia, setiap kali dapat duit hijau masuk dalam tabung ✨Thanks to Hani, my rumet yang ajar 😘

Disiplin diri merupakan perkara yang paling penting dalam proses menabung. Pesannya, jangan sesekali membuka tabung tersebut untuk berbelanja. Langkah ini sedikit sebanyak membantu anda daripada membelanjakan wang kepada perkara yang tidak sepatutnya.

One more things, diri tu kene disiplin jangan terdetik rasa nak guna duit yang simpan tu 😋 it’s worth la dalam masa yang sama kita memboros dan berjimat 🤣

Bagi anda yang mungkin sedang dalam perancangan untuk mengumpul duit untuk tujuan hantaran kahwin, melancong atau membeli sesuatu, bolehlah cuba tips ini.


Pelajar IPT Kini Berpeluang Menjadi ‘Siswapreneur’ Dengan Pembiayaan Mikro Kredit

Memulakan dan mengembangkan perniagaan ada ketikanya boleh menjadi perkara yang sangat sulit dan rumit- terutamanya buat mereka yang tidak mempunyai modal dan bantuan untuk berbuat demikian.

Jika anda merupakan seseorang yang sudah mempunyai pekerjaan dan pendapatan tetap, proses ini mungkin akan menjadi lebih mudah apabila terdapat pelbagai bantuan kewangan yang disediakan.

Namun begitu, lain pula ceritanya jika anda seorang pelajar dan ingin memulakan perniagaan atau pun mengembangkan perniagaan sedia ada. Proses untuk mendapatkan bantuan kewangan atau kredit demi menjadi seorang usahawan sering saja berakhir dengan jalan buntu.

Tidak mahu para graduan terus terbeban dengan kekangan ini, Kementerian Pengajian Tinggi (KPT) baru-baru ini telah melancarkan Program KPT-MEDAC Siswapreneur dengan peruntukan berjumlah RM20 juta.

Buat anda yang masih belum jelas, program ini adalah merupakan kerjasama di antara KPT bersama Kementerian Pembangunan Usahawan dan Koperasi (MEDAC). Apa yang menariknya mengenai program ini, mereka bakal menawarkan pembiayaan mikro kredit kepada golongan usahawan pelajar melalui TEKUN Nasional.

Melalui program ini, para pelajar akan berpeluang untuk memulakan dan mengembangkan perniagaan mereka semasa dalam tempoh pengajian, sekaligus dapat meringankan beban kewangan dan pada masa sama meningkatkan bilangan usahawan graduan.

Kerjasama itu baru-baru ini telah pun dimeterai secara rasmi melalui Memorandum Persefahaman (MoU) antara KPT dengan Kementerian Pembangunan Usahawan dan Koperasi (MEDAC) pada Khamis lalu dan disaksikan sendiri oleh Menteri Pengajian Tinggi, Datuk Seri Dr. Noraini Ahmad dan YB Dato’ Sri Dr. Hj. Wan Junaidi Tuanku Jaafar, Menteri MEDAC.

“Saya berharap dengan adanya program seumpama ini, para usahawan pelajar akan dapat dibantu dan beban kewangan mereka insyallah dapat diringankan. Jadinya saya punya harapan kepada para pelajar semua, kita rebutlah peluang yang ada ini.

“Semoga lebih ramai lagi usahawan pelajar dapat dilahirkan dan hasrat kita untuk menjadikan malaysia sebagai negara keusahawanan ini insyallah kita akan dapat direalisasikan,” jelas Menteri Pengajian Tinggi YB Datuk Seri Dr. Noraini Ahmad dalam sidang media pada Khamis.

Sebagai permulaan, Program KPT-MEDAC Siswapreneur akan dilaksanakan secara rintis di 15 buah IPT terpilih untuk tempoh enam bulan pertama sebelum diperluaskan kepada IPT lain.

Antara IPT yang terlibat adalah empat buah (4) Universiti Awam dan sebelas (11) buah politeknik dan kolej komuniti, iaitu;

Jika anda merupakan salah seorang daripada penuntut di institusi-institusi yang tersenarai dan terpilih untuk program rintis ini, anda boleh membuat permohonan melalui IPT masing-masing.

Selepas membuat permohonan, Pusat/Unit Keusahawanan IPT akan membuat saringan ke atas permohonan pembiayaan daripada usahawan pelajar yang berpotensi sebelum dikemukakan kepada TEKUN Nasional untuk kelulusan.

Baca juga perkongsian daripada pelajar ini tentang bagaimana bekerja separuh masa ketika belajar boleh membantu mahasiswa melalui pautan di bawah.

Graduan Ini Jelaskan Bagaimana Kerja ‘Part Time’ Ketika Belajar Boleh Membantu Mahasiswa

Pelajar PhD Malaysia Ini Bantu Cipta ‘Test Kit’ Kesan COVID-19 Bersama Universiti Oxford

Bagaimana Kementerian Pendidikan Malaysia Hadapi Cabaran COVID-19 Dengan Penuh Profesional


Pelajar Kumpul Wang Hadiahkan Jam Tangan Untuk Tukang Cuci Buat Netizen Terharu

Kalau kita rasa diri kita susah, ada lagi orang yang lebih susah daripada kita. Kita haruslah bersyukur dengan apa yang kita ada dan jika mampu memberi untuk membahagiakan orang lain adalah lebih baik.

Sebelum ini, seorang pengguna Twitter, Mahathir yang merupakan seorang penuntut universiti telah berkongsi kisah akan makcik tukang cuci di hostelnya dan telah berusaha mengumpulkan dana bersama warga Twitter untuk memberikan hadiah buat makcik tersebut.

selalu kena tinggal van masa balik kerja sebab lost jam pukul berapa. Dia cakap dekat aku dia teringin sangat nak ada jam water resistance sebab selalu cuci toilet. Dia pun selalu usha aku punya mi band sebab ramai jugak student recommend dekat dia tapi dia tak mampu since-

— Mahathir (@madermn) September 25, 2019

Mereka mengumpulkan duit untuk memberikan hadiah seutas jam tangan yang kalis air agar dapat digunakan makcik tersebut kerana jamnya sudah rosak. Disebabkan jam tangan makcik tersebut sudah rosak, makcik tersebut sering tertinggal van untuk pulang.

Usaha murni hasil duit yang dikumpul warga Twitter telah merealisasikan impian makcik tersebut untuk memiliki seutas jam tangan kalis air. Mahathir telah menyerahkan jam tangan tersebut kepada makcik itu.

And nanti saya pergi belikan untuk dia. Kita sedekah atas nama sumbangan twitter hahaha. Kalau takda yang derma…. ahh aku gumpul duit jugak belikan dia jam baru hahahahaha

Sedikit ucapan buat makcik cleaner yang baik hati. Aku khususkan pemberian daripada rakan rakan twitter. Dia terharu and dia kirim salam dekat semua and dia cakap terima kasih sebab first time dia dapat jam yang elok // Sorry sebab writing dalam bahasa sarawak haha pic.twitter.com/LzpjsDa26n

— Mahathir (@madermn) September 27, 2019

Malah, Mahathir telah menggunakan wang lebih hasil sumbangan dengan membeli barang keperluan untuk makcik tersebut dan beberapa makcik tukang cuci yang lain. Untuk pengetahuan anda, kebanyakan makcik tukang cuci di sana kebanyakannya adalah ibu tunggal dan balu.

Pada mulanya makcik itu menolak tetapi beliau memujuk dan mengatakan ia adalah hadiah ikhlas daripada beliau dan rakan-rakan Twitter, lalu makcik itu mula menerima dan berterima kasih.

Okay so ni video borak dengan dia. Basically aku explain everything lah dekat dia. Sorry aku tak boleh expose muka makcik untuk jaga privacy dia, plus bukan dia yang mintak, aku yang initiate collection ni sebab kesian dengan dia. Apapun- pic.twitter.com/x3ZBK0cSPr

Beliau tidak merakam gambar makcik itu demi menjaga privasi makcik itu. Oleh itu, netizen memuji usaha yang dilakukan oleh beliau dan warga Twitter lain yang membantu.

Terima kasih, semoga lebih ramai lagi rakyat Malaysia seperti awak 🤗.

Good job.👍👍👍 Tk susah pun nk buat kebaikan.🙂

— Faya Ibadallah/فردوس (@fayaibadallah) September 27, 2019

Semoga kisah ini dapat membuat kita lebih bersyukur dan menghargai masyarakat sekeliling. Baca artikel berkaitan kisah memberikan hadiah dapat membuatkan insan lain gembira.

Lihat Reaksi Si Ayah Terharu Terima Hadiah Kasut Onitsuka Tiger Yang Diidamkan Sejak 2 Tahun Lalu

Guru Ini Sebak Terima Hadiah ‘Rare’ Daripada Anak Muridnya


Pelajar Kurang Upaya Jadikan Kerusi Rodanya Cosplay Mad Max

Seorang pelajar kejuruteraan dan peminat cosplay dari Florida, Ben Carpenter, telah mencipta sebuah cosplay kerusi roda Mad Max yang pasti menarik perhatian penduduk Valhalla.

Carpenter yang dilahirkan kurang upaya, berjaya mencipta semula scene awal filem, di mana Mad Max menjadi blood bag kepada warboy, Nux. Kereta yang disambungkan pada belakang kerusi rodanya boleh ditukar kepada sebuah buggy untuk menyerupai kenderaan dalam filem Mad Max.

Ini Ben Carpenter, seorang pelajar kejuruteraan dari Florida

Cosplay Mad Maxnya berjaya menarik perhatian orang ramai di Dragon Con convention, Georgia

Dia juga mereka versi buggy untuk cosplaynya

Dia selalunya ditemani oleh wargirl friend, Amy

Tonton: Bagaimana Membuat Ukulele Berapi Seperti Dalam Filem Mad Max

LIKE dan FOLLOW Vocket di Facebook serta Instagram


Bill Gates Beri Amaran, Ada Ancaman Lebih Bahaya Setelah COVID-19

Bill Gates memberi amaran kepada dunia untuk bersiap sedia menghadapi ancaman baharu selepas COVID-19 iaitu wabak penyakit dan serangan bioterorisme. Beliau beranggapan, ancaman pengganas pada masa hadapan adalah wabak yang boleh menyebarkan penyakit.

Untuk menanganinya, menurut Gates, pemimpin dunia mesti melabur berbilion dolar AS untuk tujuan menyelidik dan pembangunan. Pencipta Microsoft itu juga meminta negara maju, seperti Amerika Syarikat dan Britain, untuk melabur lebih banyak bagi menyiapkan diri menghadapi ancaman wabak seterusnya.

“Terdapat wabak yang berpunca semula jadi dan wabak yang disebabkan oleh bioterorisme yang mungkin lebih teruk daripada apa yang kita ada hari ini, tetapi kemajuan dalam sains perubatan seharusnya menyiapkan diri dengan lebih baik,” kata Gates dalam temu bual dengan bekas Setiausaha Kesihatan UK Jeremy Hunt seperti dilaporkan Sky News.

Gates juga menasihatkan pemimpin dunia untuk melibatkan diri dalam “germ games”, istilah yang merujuk kepada situasi di mana pengganas menggunakan senjata biologi untuk menyebabkan kerosakan di peringkat global. Sekiranya semua negara melakukan hal ini, kita akan bersedia menghadapi ancaman wabak seterusnya.

Menurut orang keempat terkaya di dunia tersebut, ‘germ games’ telah terbukti berpengaruh dalam membentuk dasar ancaman wabak. Sebuah negara boleh menyediakan vaksin yang lebih baik, lebih banyak katil hospital dan membuat rancangan kontingensi sekiranya berlaku wabak penyakit global.

Selain itu, Gates menggesa Pertubuhan Kesihatan Sedunia (WHO) dan Pertubuhan Bangsa-Bangsa Bersatu (PBB) menubuhkan sebuah pasukan khas pandemik yang disokong dengan dana yang besar.

Beliau turut memberi contoh bagaimana jika berlaku serangan pengganas menggunakan virus cacar yang menyasarkan 10 lapangan terbang. Menurutnya, peranan Pasukan Petugas Pandemik PBB akan menjadi sangat penting dalam keadaan ini.

Bill Gates turut mengutuk tahap penyediaan diri negara-negara untuk menghadapi pandemik COVID-19. Malah, beliau telah pun memberi amaran awal bahawa ancaman terbesar kepada manusia ialah penyakit berjangkit, bukan perang nuklear.

“Pada 2015, saya bercakap di Ted Talk dan menulis beberapa kertas bertajuk, ‘Kami tidak bersedia untuk wabak seterusnya’. Dan malangnya itu adalah ramalan yang baik tentang apa yang akan datang, dan yang tidak dijangkakan oleh sesiapa pun. Kerosakan ekonomi, kematian benar-benar mengerikan,” katanya.

Ramalan Steve Jobs pada tahun 1990 akhirnya jadi kenyataan pada hari ini. Untuk bacaan lanjut, klik pautan di bawah.

Ramalan Steve Jobs Pada Tahun 1990 Akhirnya Jadi Kenyataan Pada Hari Ini

Puteri Bill Gates Langsungkan Akad Nikah Secara Islam Dengan Pemuda Mesir Dalam Majlis Bernilai RM8 Juta

‘Ini Adalah Tragedi Yang Luar Biasa’ – Ini Ramalan Terbaharu Bill Gates Mengenai COVID-19


Pelajar Mahu Jadual Padat Peperiksaan SPM Diubah, Anggap Ia Tidak Adil

Pelajar Sijil pelajaran Malaysia (SPM) meminta agar Kementerian Pendidikan mempertimbangkan untuk melonggarkan jadual peperiksaan yang didakwa tidak berperikemanusian dan tiada belas kasihan.

Di dalam satu petisyen yang dilancarkan secara dalam talian, pelajar ini menolak jadual baharu yang didakwa ‘gila’ kerana merangkumi peperiksaan di hari Ahad dan ia bersambung secara berturut-turut bagi mata pelajaran utama seperti Sejarah, Matematik dan Pengajian Islam.

“Jadual SPM 2022 yang terlalu padat. Tidak mesra pelajar, ibubapa dan guru. Kohort 2004 telah menjadi tikus putih KPM sejak Tahun 1. Pelajar telah mengharungi 2 tahun yang sangat mencabar belajar di kala pandemik. Penutupnya pula pelajar akan menduduki peperiksaan yang akan menentukan halatuju hidup mereka dengan jadual yang sangat meletihkan minda dan fizikal,” kata petisyen tersebut.

Memetik laporan CoconutKL, peperiksaan telah dijadualkan berlangsung selama dua setengah minggu, dari 2 hingga 20 Mac. Difahamkan, jadual tersebut jauh lebih pendek dari sebelumnya, yang biasanya berlangsung selama sebulan dan hanya berlangsung pada hari bekerja. Jadual waktu terkini juga termasuk peperiksaan pada hari Jumaat, yang dianggap sebagai hujung minggu untuk beberapa negeri seperti Kelantan, Kedah dan Terengganu.

“Terlalu padat jadual tahun ini. Ikut jadual tahun lepas pun baik. Anak-anak 2004 diuji semenjak UPSR, PT3 & SPM semua format baru. Bagilah kelapangan sedikit untuk ujian terakhir mereka,” kata Norie Amiruddin di bahagian komen petisyen tersebut.

“2 tahun yang tertekan dan walaupun kami dapat menerima tekanan yang diberikan oleh kerajaan sejak kami kecil ini tidak sama dengan UPSR atau PT3. Kami bakal menghadapi SPM dan kami belajar kelas dalam talian selama dua tahun. Ini tidak adil dan jika kerajaan membandingkan kami dengan pelajar SPM 2020, saya akan mengatakan mereka belajar tingkatan 4 di sekolah dengan sistem pendidikan yang betul,” kata pelajar lain.

Selain pelajar, Ahli Parlimen Syed Saddiq Abdul Rahman, yang juga bekas Menteri Belia dan Sukan turut menyuarakan agar permintaan pelajar ini dipertimbangkan. Beliau menyatakan kebimbangan dengan jadual peperiksaan yang berlebihan akan memberikan tekanan kepada para pelajar.

Bagaimanapun, Menteri Kanan Pendidikan, Datuk Dr Radzi Jidin berkata Kementerian Pendidikan sudah mengadakan perbincangan dengan Lembaga Peperiksaan Malaysia dan akan mengluarkan jadual baharu bagi peperiksaan SPM dalam tempoh terdekat.

“Kami menerima banyak pandangan daripada ibu bapa dan calon SPM 2021 berkaitan dengan jadual peperiksaan SPM yang dikeluarkan KPM dan mengambil kira semua pandangan yang diberikan.

“Insya-Allah kita akan keluarkan satu jadual baharu berkaitan Peperiksaan SPM 2021 dalam masa yang terdekat,” katanya melalui hantaran video di Facebook seperti yang dilaporkan oleh Berita Harian.

Ini 5 soalan kertas sejarah yang buat pelajar SPM 2015 rasa nak pecah kepala, cuba anda jawab. Untuk bacaan lanjut, klik pautan di bawah.

Ini 5 Soalan Kertas Sejarah Yang Buat Pelajar SPM 2015 Rasa Nak Pecah Kepala. Cuba Anda Jawab Pula

Calon SPM Dari Dulu Hingga Kini Bakal Menduduki SPM Kedua. Bersediakah Kita?

Wanita Ini ‘Tanpa Sedar’ Telah Menjadi Mangsa Buli Siber Calon SPM 2019


Ini Sebabnya Mengapa Lelaki Ini Sanggup Mengajar Anak-Anak Syria Bahasa Melayu

Sebahagian dari anda pastinya telah menonton video yang telah tersebar di facebook tentang lelaki ini mengajar Bahasa Melayu kepada anak-anak kecil Syria yang comel itu.

Baiklah, kami sebenarnya mahu kongsikan pula kisah penuh di sebalik video ini.

Video ini diambil di sekolah yang ditubuhkan oleh sekumpulan mahasiswa Malaysia di Irbid, Jordan dan menyediakan pendidikan percuma kepada anak-anak pelarian mangsa peperangan Syria.

Manakala lelaki di dalam video tersebut ialah Rashdan Razlan, pelajar Tahun 3 Perubatan di Jordan University of Science and Tech (JUST), juga merangkap pengetua dan tenaga pengajar di sekolah tersebut.

Saudara Rashdan sedang mengajar anak-anak kecil Syria ini

Sekolah ini ditubuhkan dan diuruskan oleh dua entiti pengurusan berbeza iaitu Malaysia Arab Cultural Society (MACS) dan TFTN For Syria (Teach For The Needs Syria). Kedua-dua NGO ini dikendalikan oleh mahasiswa Malaysia di Jordan sehingga kini telah berjaya memberikan peluang pendidikan kepada anak-anak Syria yang berusia antara 4 – 14 tahun.

Sekolah yang dimulakan pada 29 Julai 2014 ini, tertubuh atas kesedaran dan rasa tanggungjawab mahasiswa proaktif ini yang melihat kesan peperangan dan berempati dengan pelarian dari Syria yang saban hari meningkat di Jordan.

Pelarian-pelarian perang ini menghadapi pelbagai masalah hidup dan antaranya adalah dari segi pendidikan. Ramai anak-anak pelarian perang ini tidak ke sekolah walaupun telah disediakan oleh pihak United Nation dan kerajaan Jordan atas pelbagai isu dan sebab. Sekalipun bagi mereka yang ke sekolah, situasi tidak kondusif sangat menjejaskan tahap pembelajaran mereka.

Tanpa banyak bicara sekumpulan mahasiswa ini mengambil inisiatif mereka sendiri dengan menghulurkan bantuan dan penyelesaian kepada masalah ini dengan harapan ia dapat membantu merubah masa hadapan anak-anak kecil ini.

Saudara Ishak Assoufei, yang mengetuai NGO TFTN For Syria sedang mengajar anak-anak murid beliau

Sekolah ini menyediakan kelas Bahasa Arab, Bahasa Inggeris, Matematik, Sains, Agama, Seni dan ada ketikanya, Bahasa Melayu seperti yang anda lihat di dalam video tersebut. Manakala tenaga pengajar pula terdiri daripada sukarelawan-sukarelawan mahasiswa Malaysia di Jordan dan beberapa orang guru berbangsa Arab yang dibayar oleh kedua-dua NGO tersebut.

MACS yang diasaskan dan diketuai oleh Saudara Amir Ridzwan bin Azman, yang juga pelajar Perubatan di Jordan University of Science and Technology, bertindak memfokuskan usaha mereka bagi menguruskan tadika yang beroperasi dari hari Ahad hingga ke hari Khamis setiap minggu.

Manakala TFTN for Syria, yang diketuai oleh Saudara Ishak Assoufei, pelajar tahun akhir jurusan Pengajian Syariah Islam di Universiti Yarmouk, pula beroperasi memberikan kelas tuisyen kepada pelajar sekolah rendah dan menengah bawah pada hujung minggu – bagi memastikan anak-anak pelarian perang ini tidak ketinggalan di dalam pelajaran mereka.

Walaupun kos asas operasi mereka menelan RM 3100 (620 JD), mereka mampu menyediakan pendidikan secara percuma dengan bantuan daripada 58 orang mahasiswa yang secara komited menyumbangkan RM50 (10 JD) setiap bulan dan selebihnya dana operasi mereka datangnya dari NGO induk TFTN For Syria, iaitu TFTN (Teach For The Need), NGO yang bertapak di Malaysia dan diketuai oleh Zul Fikri Zamir.

Bagi anda yang ingin mengikuti lanjut perkembangan sekolah tersebut, anda bolehlah like page Facebook mereka di laman Facebook Malaysian Arabian Cultural Society  dan laman Facebook TFTN For Syria

Oh ya, lukisan mural yang cantik di dinding-dinding sekolah tersebut juga dihasilkan oleh mahasiswa pelajar Perubatan dan Pergigian di Irbid.

Bagi yang ingin menderma bolehlah samada menghubungi mereka di link di atas ataupun terus ke menghubungi Saudara Amir Ridzwan di akaun Whatsapp beliau yang bernombor +962779335427.


Pelajar Malaysia Berkongsi Perasaan Tentang Nasib Bapa Angkatnya Seorang Pelarian Syria

Nota Editor: Kisah menyentuh hati ini telah dikongsikan di Facebook Afyz Yzels, seorang pelajar tahun akhir di sebuah universiti di Irbid, Jordan. Kami kongsikan semula di sini dengan izin daripada penulis.

Ramai org menyebut tentang isu pelarian Syria yang berjuta kini di Eropah. Kenapa aku mengelak menyentuh tentang isu itu? Kerana kami ada insan terdekat yang kini berada dikalangan 2 juta itu.

Sudah hampir sebulan Insan Berbaju Merah (seperti dalam gambar) bernama Anwar @ Abu Usamah meninggalkan bumi Jordan berkelana ke luar negara mencari secebis harapan untuk mengubah nasib keluarga.

Beliau ibarat bapa angkat kami. Meninggalkan keluarga besar, meninggalkan 5 orang anak kecil semata mencari sinar terbaik untuk keluarganya.

Perkhabaran sering kami nantikan setiap masa, kerana risau terhadapnya, namun yang paling terkini yang diterima adalah keterlibatan beliau dalam kemalangan bot karam ditengah lautan. Kemalangan sama yang menimpa bayi malang yang maut tempoh hari.

Baca: 17 Karya Menyedihkan Dari Seluruh Dunia Menangisi Anak Syria Yang Lemas

“Abu Usamah dalam keadaan tidak baik. Mereka ditipu oleh seorang peniaga yang menguruskan trip mereka. Seterusnya mereka mengambil tindakan sendiri untuk menyewa bot dan menyusuri lautan.

Bot mereka karam ketika menuju ke Greece. Nasib baik abu usamah tahu berenang, mereka terapung dilautan selama lebih kurang 4 jam sebelum diselamatkan tentera turki”
-mesej oleh Ummu Usamah (isteri beliau, berjubah hitam dalam gambar).

Ummu Usamah sterusnya forwardkan voice noted oleh Abu Usamah kepadanya. Menceritakan keadaan.

Allah. Daripada suara beliau sudah tahu beliau dalam kepenatan, kesusahan. Mesej itu diterima ketika di Malaysia, aku dengarkan pada umi abah. Hampir menitiskan air mata mendengar suara lemah Abu Usamah.

Membayangkan kelibatnya yang lemah, sakit kaki nya yang berlarutan. Kudratnya yang tidak seberapa. Sungguh, risau hati hanya Tuhan yang tahu.

Terus kami berfikir. Aku, Salleh Chik dan Ishak Assoufei kami memiliki group whatsapp yang dinamakan Abu Usamah. Sejak berita bot karam tersebut, kami memikirkan apa yang mampu kami buat.

Beliau tiada kad bank, beliau tiada alamat. Segalanya beliau tiada. Yang beliau ada hanya sekeping badan yang kurang bermaya untuk meredah fana dunia.

Juga sekeping “business card” milik aku yang aku tulis namaku, no telefon dan serahkan padanya andai terjadi apa jua kejadian.

Lost dah! Tak tahu nak buat apa lagi dah. Ishak beri cadangan untuk hubungi rakannya di Turki untuk cari Abu Usamah, tapi perkara tidak semudah itu. Allah. Namun segalanya buntu juga.

Permudahkanlah urusannya ya tuhan. Kau selamatkannya dari segala bala bencana. Kau selamatkan perjalanannya. Kami sudah tidak mampu melakukan apa-apa.

Maafkan kami Abu Usamah, kami sudah tidak berupaya menolong apa-apa. Kami hanya mampu mengirimkan doa.

Bila dekat tak rindu, bila dah jauh baru rindu. Allah. Hadirkanlah rahmat ke atasnya dan ahli keluarganya.

Kadang-kadang, kita mudah bercakap tentang sesuatu isu namun jika kita berada dalam keadaan itu, pasti sukar untuk menyebut tentangnya.

Baca lagi kisah terdahulu Abu Usamah: Demi Masa Depan Keluarga, Lelaki Syria Ini Sanggup Berkorban Dan Lakukan Ini

LIKE dan FOLLOW Vocket di Facebook serta Instagram


Pelajar Malaysia Jaguh Catur Asia Tenggara Dalam Dua Kategori Kejohanan

Pelajar Malaysia yang dimaksudkan ini ialah Lanida Dahlan yang baru berusia 14 tahun telah menjadi juara bagi dua kategori iaitu ‘standard’ dan ‘rapid’ bawah 14 tahun berkumpulan dalam Kejohanan Peringkat Umur Catur Asia Tenggara kali ke-18 di Kuantan, Pahang.

Dia yang merupakan pelajar Sekolah Menengah Kebangsaan Muadzam Jaya, Pahang telah bersaing dengan 600 peserta daripada 10 buah negara, termasuk peserta China dan Australia yang hadir sebagai negara jemputan dalam kejohanan yang telah berlangsung selama sembilan hari itu.

Lanida, Orang Asli suku Jakun menjadi semakin bersemangat untuk muncul sebagai Grandmaster catur pertama negara pada masa hadapan. Menurutnya menerusi Berita Harian, ia tidak mustahil sekiranya dia diberi kepercayaan dan tunjuk ajar selain perlu banyak menyertai kejohanan bertaraf antarabangsa sebelum layak terima pengiktirafan tertinggi Organisasi Catur Dunia (FIDE).

Mengimbas kembali permulaan Lanida dengan catur, seusia lapan tahun dia sudah mula berjinak dengan sukan ini. Selepas itu dia menyertai persatuan catur sekolah dan bermain secara konsisten. Lanida mula serius menyertai beberapa kejohanan ketika di sekolah menengah.

Bermain catur antara tiga hingga empat jam sehari, anak sulung daripada empat beradik turut menerima pujian daripada jurulatihnya, Safri A Razak:

“Sesiapa yang berusaha gigih dan melakukan yang terbaik dia akan ke depan… ini dibuktikan Lanida yang bukan sahaja pernah mewakili Pahang ke peringkat kebangsaan, malah kini meletakkan dirinya sebagai jaguh di Asia Tenggara,” katanya.

Selain Lanida, 8 remaja Orang Asli berusia antara 10 dan 16 tahun dari Rompin telah menyertai kejohanan yang dianjurkan oleh Asean Chess Academy dan Persatuan Catur Pahang. Turut merangkul pingat perak dan dua gangsa dalam kejohanan yang sama ialah Veronica Mahdan, 16, dan Erni Sharira Yusri, 15. Tahniah buat tiga remaja Malaysia ini!


Pelajar Malaysia Juara Debat Bahasa Arab Antara Universiti Di Jordan

Lidah Melayu memang flexible, ke mana pergi pun boleh dilentur. Jika tidak masakan ramai yang memuji bila berbahasa asing, sama ada Bahasa Inggeris atau bahasa lain yang boleh dipertuturkan. Mat saleh puji “your English is very good” adalah satu perkara biasa jika anda kerap mengembara ke luar negara.

Malahan di Malaysia sendiri bila bercakap dengan kaum India mahupun Cina, pelat kita terlebih berbanding mereka. Haha. Okey cukup lah merapu. Berbalik ke isu utama.

Kita seharusnya berbangga dengan pencapaian terbaru yang telah dirangkul oleh pelajar Malaysia yang melanjutkan pelajaran di Universiti Yarmouk di Jordan.

4 pelajar Malaysia yang terpilih mewakili universiti ini telah dinobat sebagai pemenang debat bahasa Arab antara universiti yang dianjurkan di negara tersebut. Pertandingan kalah mati di setiap pusingan ini telah disertai oleh 14 universiti dari seluruh Jordan.

Lebih menarik, kumpulan 4 pelajar terdiri daripada 3 pelajar tahun 3 pengajian Bahasa Arab dan Kesusasteraan, dan seorang dalam Pengajian Islam ini adalah satu-satunya kumpulan peserta selain Arab yang terpilih ke pertandingan debat antara universiti di seluruh Jordan kali ini.

Masuk pertandingan untuk cari pengalaman

Menurut Najla Illya yang dihubungi semalam, persediaan mereka untuk pertandingan bukanlah lama. Atas faktor ini mereka tidak menaruh harapan tinggi untuk menang. Apatah lagi borang penyertaan dihantar di saat akhir setelah diajak oleh seorang ketua kelab debat di universiti Yarmouk.

Namun begitu, mereka selalu berlatih debat dari mula belajar di universiti ini iaitu sejak 3 tahun lepas demi melancarkan penguasaan Bahasa Arab disamping menimba ilmu perdebatan. Latihan ini pula dipantau sepenuhmya oleh oleh Ustazah Siti Mardhiyah, bakal PhD Syariah bahagian Tafsir.

“Kami ada kelab Debat Marha-Marha di sini yang mana, kami buat latihan debat sesama kawan-kawan yang lain setiap hujung minggu selama setengah jam” – Najla Illia.

Lebih membanggakan lagi apabila alah seroang daripada mereka, iaitu Ammar Abd Khalim telah dipilih sebagai pendebat terbaik. Atas kemenangan ini juga Ammar dan kumpulannya telah dijemput bersiaran di Al-Urdun Al-Yaum (Jordan Hari Ini) di stesen TV Jordan.

Ujar Najla lagi, mereka turut menerima sokongan padu bukan saja dari pihak universiti, tapi juga daripada rakan-rakan debat Arab seuniversiti.

Untuk pengetahuan, bukan senang nak masuk pertandingan debat begini, apatah lagi bila melibatkan Bahasa Arab. Tapi mereka ini dah buktikan anak Melayu mampu bersinar walau dicampak ke mana, janji usaha.

Tahniah dari kami di Vocket. Semoga lebih banyak kemenangan dapat dirangkul oleh kalian di masa depan. Seterusnya memberi inspirasi kepada kami di sini.


Pelajar Mengaku Tertekan Di Sekolah, Cadang Wajibkan ‘Power Nap’ Selama 20 Minit

Pelajar sekolah di Malaysia telah mencadangkan ‘power nap’ selama 20 minit bagi membantu mereka mengekang tekanan yang dihadapi di sekolah.

Kerja rumah yang banyak, masa rehat yang tidak cukup dan beg sekolah yang berat antara aduan yang diterima oleh Pejabat Pesuruhjaya Kanak-kanak (OCC) Suhakam dan Jabatan Kebajikan Masyrakat bulan lepas.

Selain itu, harapan ibu bapa, buli, masalah dengan guru yang suka pilih ‘bulu’ dan sistem kaunseling yang tidak berkesan antara aduan lain yang dinyatakan oleh para pelajar, lapor Free Malaysia Today.

Kaji selidik yang dilakukan pada 21 dan 22 Februari lalu telah merangkumi seramai 35 pelajar berumur lapan sehingga 17 tahun. Tujuan kaji selidik ini dilakukan adalah kerana bimbang dengan bilangan kes bunuh diri di kalangan para pelajar.

Dalam satu kenyataan, OCC berkata bahawa pelajar ini merasakan waktu di sekolah adalah waktu paling sibuk bagi mereka. Dengan kerja sekolah yang banyak serta tekanan dari sekeliling telah membangkitkan kebimbangan mengenai hak untuk berehat.

Para pelajar mencadangkan agar masa tidur selama 20 minit diberikan kepada mereka untuk membantu mereka menangani masalah ini.

“Mereka diberikan terlalu banyak kerja rumah. Jika kerja rumah tidak selesai, mereka mesti berdiri di luar kelas atau di kerusi mereka.” Kata kenyataan OCC.

Bagi masalah buli pula, kanak-kanak telah meminta satu tindakan segera diambil. Pembuli mesti diberi amalan bahawa apa yang mereka lakukan salah, manakala mangsa buli perlu diberi bantuan.

“Jika pembuli adalah guru, mereka mesti dikeluarkan dari sekolah.” Kata OCC seperti dilaporkan Malay Mail.

Sepuluh daripada kanak-kanak yang menghadiri kaji selidik ini adalah dari Majlis Perwakilan Kanak-kanak, empat daripada mereka mempunyai keperluan khusus dan dua orang pelajar tahfiz.

Manakala kanak-kanak di Mexico telah dipaksa berhenti sekolah untuk melawan pasukan militia di sana. Klik pautan di bawah untuk membaca.

Kanak-Kanak Mexico Dipaksa Berhenti Sekolah, Sertai Militia Pertahan Kampung Daripada Kartel Dadah


Pelajar Perubatan Dihalang Ambil Peperiksaan Oleh Universiti Kerana Belum Divaksin

Nik Farah Ellisha Mohd Razif, pelajar perubatan dari sebuah universiti tempatan telah mendakwa bahawa dirinya dilarang menduduki peperiksaan kerana beliau belum menerima suntikan vaksin COVID-19. Dia sebelum itu terlebih dahulu memaklumkan kepada pihak universiti bahawa dia memilih untuk tidak mahu menerima suntikan vaksin, lapor MalaysiaGazette.

Namun pelajar berusia 22 tahun itu memberitahu media bahawa pihak universiti telah mendesaknya untuk mendapatkan vaksin jika mahu menduduki peperiksaan. Dia yang tidak mempunyai banyak pilihan bersetuju untuk mengambil vaksin jenama pilihannya sendiri dan memaklumkan perkara itu kepada pihak universiti pada bulan April lalu.

Dgr cerita ada student medic UM reject vaccine. Lepas tu, bila tak bagi ambik clinical final exam sebab AKAN JUMPA PATIENTS AND PUTTING EVERYONE AT RISK, dia pergi report police; dgn alasan takde kemanusiaan

Dah susahkan diri, jgn susahkan org lainhttps://t.co/DfC87PjWRd

Namun sejak April, dia tidak menerima sebarang tarikh temu janji untuk mendapatkan vaksin sehinggalah tarikh peperiksaan iaitu pada 8 Jun yang lalu dan apabila dia hadir untuk menduduki peperiksaan penting tersebut, pihak universiti telah melarang serta memintanya untuk meninggalkan dewan. Permintaannya untuk menduduki peperiksaan secara berasingan juga telah ditolak oleh pihak universiti.

Disebabkan kejadian terbabit, dia telah tampil membuat laporan polis di Ibu Pejabat Polis Daerah (IPD) Brickfields sambil ditemani Ketua Aktivis Persatuan Pengguna Islam Malaysia (PPIM), Datuk Nadzim Johan yang mendesak agar insiden ini disiasat secara menyeluruh.

Nadzim memberitahu MalaysiaGazette bahawa dia memahami isu pelajar perubatan menolak untuk divaksin datang disebabkan beliau faham kebaikan dan keburukan vaksin terbabit. Sambil menambah, pihak universiti tidak sepatutnya memaksa para pelajar tetapi mencari jalan damai kerana ini melibatkan masa depan para pelajar.

Berita yang tular sejak semalam ini telah mendapat perhatian netizen. Difahamkan bahawa pihak universiti telah mewajibkan suntikan vaksin disebabkan peperiksaan yang bakal diduduki itu melibatkan hubungan antara pelajar dan pesakit.

Perkara ini turut mendapat perhatian pegawai perubatan yang lain termasuk Dr Amirul Amzar di mana dia berkata bahawa peperiksaan perubatan melibatkan pesakit dan bila seseorang itu memilih untuk menolak vaksin, dia akan meletakkan risiko kepada pesakit yang terlibat dalam peperiksaan tersebut.

Dia turut menambah bahawa pelajar perubatan terdedah dengan risiko jangkitan sewaktu berada di kawasan klinik. Dengan menolak vaksin, risiko untuk dijangkiti akan menjadi lebih tinggi. Dan tindakan pihak universiti melarang beliau mengambil peperiksaan adalah disebabkan tanggungjawab universiti untuk menjaga keselamatan orang ramai.

Untuk rekod,  kerajaan Malaysia sebelum ini kekal dengan pendiran tidak akan mewajibkan pengambilan vaksin terhadap semua rakyat Malaysia. Timbalan Menteri Kesihatan, Datuk Dr Noor Azmi Ghazali berkata kepada Berita Harian bahawa vaksin belum lagi diwajibkan sebaliknya hanya disarankan dan pihak kerajaan belum ada usaha untuk mewajibkan Program Imunisasi COVID-19 Kebangsaan.

Doktor ini kongsi video ‘keburukan’ vaksin dan saran tularkan di media sosial. Klik pautan di bawah untuk membaca.

Doktor Ini Kongsi Video ‘Keburukan’ Vaksin Dan Saran Tularkannya Di Media Sosial

Perkongsian KJ Tentang ‘Side Effect’ Vaksin Dari China Selepas Disuntik Buat Netizen Terhibur

Asal Usul Teori Konspirasi Yang Mendakwa Bahawa Vaksin COVID-19 Dilengkapi Mikrocip


Pelajar PhD Malaysia Ini Bantu Cipta ‘Test Kit’ Kesan COVID-19 Bersama Universiti Oxford

Penularan wabak COVID-19 makin membimbangkan dan bukan sahaja di Malaysia malah di luar negara juga kes meningkat setiap hari.

Tahukah anda bahawa seorang pelajar dari Malaysia merupakan salah seorang pencipta kit ujian COVID-19? Lim Boon Chuan yang merupakan pelajar PhD mengambil jurusan synthetic biology turut membantu pasukan saintis dari Universiti Oxford menghasilkan kit ujian tersebut.

Difahamkan, apabila penularan COVID-19 semakin meningkat di China, Lim bersama-sama dengan profesornya di universiti dan Pusat Penyelidikan Lanjutan Oxford Suzhou (OSCAR) telah membangunkan kit ujian COVID-19 yang dapat menghasilkan keputusan tiga kali lebih cepat daripada kaedah semasa.

Malah, kit ujian yang dihasilkan mereka mampu mengesan wabak tersebut dalam masa 30 minit sahaja. Kit ujian menggunakan suhu tunggal iaitu 65°C dan boleh melangkau langkah pengekstrakan dan tidak memerlukan sokongan kit, peralatan, atau bahan kimia lain untuk menjalankan ujian.

Pada mulanya, kit ujian dihantar ke China untuk menguji kes-kes di sana untuk melihat jika kit ujian berkesan pada sampel klinikal sebenar dan ianya terbukti berkesan. Tambahnya, projek ini dimulakan pada bulan lepas dan beliau berperanan untuk mereka dan menjalankan semua eksperimen.

Pastinya jika kit ujian ini sudah ada di Malaysia saat ini, mereka yang terjangkiti wabak COVID-19 ini dapat dikenalpasti segera dan penularan ini dapat dibendung dengan cepat.

Syabas diucapkan atas usaha Lim Boon Chuan dan para saintis yang lain kerana berjaya menghasilkan kit ujian tersebut. Pastinya ramai rakyat Malaysia bangga dengan pencapaian Lim Boon Chuan.

Sementara itu, test kit yang mampu mengesan COVID-19 dalam masa 30 minit dikhabarkan akan dijual. Klik pautan di bawah untuk ketahui lebih lanjut.

‘Test Kit’ COVID-19 Dengan Pengesanan Sepantas 30 Minit Sedia Didapatkan Dengan Harga RM99

Berbekalkan Semangat Yang Tinggi, Wanita Hamil 3 Bulan Ini Kongsi Pengalaman Bebas COVID-19

Pekerja ‘Offshore’ Ini Kongsi Pengalaman Disahkan Positif COVID-19 Selepas Dua Kali Ujian


Pelajar PT3 Ini Rai Keputusan Cemerlang Di Pusara Ibu Dan Bapa

Baru-baru ini telah diumumkan keputusan bagi Pentaksiran Tingkatan Tiga (PT3) bagi pelajar Tingkatan 3. Saat pelajar lain teruja mengambil keputusan tersebut dan meraikannya bersama keluarga tercinta, seorang pelajar yatim piatu kongsi kegembiraannya di kubur ibu bapanya.

Mohamad Faris Faisal Che Azmi, 15, ke kubur ibu bapanya di Tanah Perkuburan Islam Kampung Lembaga, Gua Musang, untuk menghadiah bacaan surah Yasin diatas didikan mereka selama ini sehingga berjaya mendapat keputusan 8A 1B.

Menurutnya, dia berasa sedih kerana tidak dapat berkongsi kegembiraan bersama ibu bapa kerana mereka pergi meninggalkannya terlebih dahulu selepas terbabit dalam kemalangan Ogos lalu.

“Walaupun dua bulan tidak dapat hadir ke sekolah kerana patah kaki kiri selepas saya bersama dua adik terbabit kemalangan bersama kedua-dua ibu bapa, namun saya bersemangat menduduki PT3 di Sekolah Menengah Sains Gua Musang.”

“Saya bersyukur kerana memperoleh keputusan cemerlang dalam PT3 dan ini adalah hadiah kepada kedua-dua arwah ibu bapa,” katanya kepada Harian Metro.

Pelajar cemerlang itu mengambil masa satu jam berada di pusara ibu bapanya dengan ditemani ibu saudara.

Harian Metro sebelum ini melaporkan, dalam kemalangan jam 4.50 pagi 16 Ogos lalu, Che Azmi Che Hamzah, 48, Nor Hayati Mohamed, 43, antara tiga yang maut dalam kemalangan membabitkan dua kenderaan kejadian di Kilometer 15 Jalan Gua Musang-Kuala Lipis. Kejadian itu menyebabkan dia bersama empat beradiknya yang lain menjadi yatim piatu.

Selain itu, dia turut melahirkan rasa terima kasih kepada guru sekolahnya yang mengambil dan menghantarnya pulang ketika menduduki PT3.

Diharapkan adik Faris terus tabah dan terus berusaha untuk mencapai kejayaan pada masa hadapan.

Terdahulu, tular gambar seorang murid darjah 6 membaca keputusan UPSR di depan pusara ibunya membuatkan netizen sebak. Klik pautan di bawah untuk bacaan lanjut.

Tular Gambar Pelajar Ini Baca Keputusan UPSR Depan Pusara Ibu Buat Netizen Sebak

Pelajar Cemerlang UPSR Ini Terima Hadiah Wang Tunai RM10,000 Daripada Ibu Bapanya

Netizen Bangga Lihat Pelajar Malaysia Ini Berucap Depan 6,000 Orang Pada Hari Graduasi Di Amerika Syarikat


Pelajar Raih Pujian Selepas Tunduk Hormat ‘Berterima Kasih’ Kepada Pemandu Yang Beri Laluan

Di luar negara, lebih-lebih di Jepun, sudah menjadi satu kebiasaan untuk melihat pelajar-pelajar sekolah memberikan ‘tunduk hormat’ kepada mana-mana pemandu jalan raya yang memberikan laluan kepada mereka untuk melintas jalan.

Baru-baru ini seorang pemandu langsung tidak menyangka dapat berjumpa dengan seorang pelajar di salah sebuah sekolah yang berbuat perkara yang sama.

Dalam satu video pendek yang telah dimuat naik dan dikongsikan oleh pelbagai pihak, kelihatan pelajar perempuan itu segera membuat ‘tunduk hormat’ sebagai ucapan terima kasih kepada pemandu yang memberikan laluan kepadanya.

♬ original sound – ShallumAdventures – ShallumAdventures

Tindakan pelajar itu telah menarik perhatian ramai yang berbangga melihat adab budi pekerti yang ditunjukkan kepadanya. Agak jarang dapat melihat budaya seperti itu dilakukan dalam negara ini.

Tambah netizen lagi, perbuatan itu juga hasil didikan daripada ibu bapa dan warga pendidik. Bak kata pepatah; Ke mana tumpahnya kuah, kalau tidak ke nasi.

Dalam pada itu, netizen turut memuji pemandu berkenaan kerana memberhentikan kenderaan untuk memberikan laluan kepada pelajar tersebut. Kiranya, kedua-dua pihak telah memperlihatkan akhlak baik yang ada pada rakyat Malaysia hari ini.

Semoga video pendek ini menjadi tauladan kepada orang ramai supaya sentiasa bertoleransi dan saling hormat-menghormati di antara satu sama lain.

* Ikuti VOCKET CAR CLUB melalui Facebook dan Instagram untuk ketahui perkembangan dan isu semasa automotif dari dalam dan luar negara.

Dalam satu video lain pula, seorang pemandu Myvi nyaris melanggar seorang pelajar selepas dia bertindak melanggar lampu merah. Tonton video tersebut melalui pautan di bawah.

Langgar Lampu Merah Dan Nyaris Rempuh Pelajar, Netizen Mahu PDRM Tahan Pemandu Myvi Kuning

Pelik Tetapi Kelakar, Netizen Nobatkan Rakaman Kemalangan Kecil Ini Sebagai ‘Video Of The Year’